Юқоричирчиқда ўқитувчилар пандемия пайтида ободонлаштиришга олиб чиқилди (ВИДЕО)\nЮқоричирчиқ туманидаги 18- мактаб ўқитувчилари ва техник ходимлари.\nЎзбекистон президентининг соғлиқни сақлаш ва таълим соҳаси ходимларини ободонлаштириш ишларига жалб этишни қатъий тақиқлаш ҳақидаги кўрсатмасига қарамай, Тошкент вилоятининг Юқоричирчиқ туманида ўқитувчилар 25 июлдан буён ободонлаштиришга жалб этилмоқда.\nЮқоричирчиқ туман Халқ таълими бўлими мудири Гулистон Айтекова ободонлаштириш фақат тумандаги 18- мактаб ҳамда Уч чинор маҳалласидаги шу мактаб филиалида бўлаётгани, у ерда "ўқитувчилар эмас, техник ходимлар ва усталар ишлаётгани"ни айтди.\nАммо 18-мактаб мактаб директорининг шу мактаб ўқитувчилари Телеграм каналида ёзган хатида "устозлар, ҳамма кетмон кўтариб келсин, бирма бир йўқлама қиламан" деб ёзилган.\nОзодликка тақдим этилган видеода эса муаллимлар экани айтилаётган аёллар қўлида кетмон билан ер чопаётганини кўриш мумкин.\nТумандаги 18- мактабнинг Озодлик суҳбатлашган бир неча ўқитувчиси туман халқ таълими бўлими бошлиғининг оғзаки, мактаб директорининг Телеграм каналидаги ёзма буйруғи билан коронавирус пандемияси пайти ободонлаштириш ишларига мажбурланаётганликларини тасдиқлади.\n- Президентимиз Шавкат Мирзиёевнинг ўкитувчи ва тиббиёт ходимлари, талабаларни мажбурий мехнатга олиб чиқиш ҳакида айтганларини назар-писанд қилмай бизни кўча тозалаш ишларига олиб чиқиб ишлатмоқда. Бунинг устига ҳамма ёқ коронавирус бўлиб ётибди. Транспорт йўқ, кўпчилигимиз узоқдан келамиз, - деди Юқоричирчиқ туманидаги 18- мактабнинг исми сир қолиши шарти билан Озодликка гапирган ўқитувчиси.\nЎртачирчиқ туманида ўқитувчилар ободончиликка сафарбар этилди.\n18- мактаб ўқитувчилари ўз директори Гулзира Элибоеванинг Телеграм каналида ўқитувчиларга 28 июль куни мактабга кетмон кўтариб келишлари ҳақида ёзган хатини тақдим этишди.\nУнда "Хурматли устозлар эртага соат 8:30 га хамма қулида кетмон билан келсин. Эртага хаммамиз биргаликда ишлимиз. Йуқлама қиламан бирма - бир. Бошингизга кепка кийиб келинг. Худо хоҳласа 30,31,1,2 дам олишингизга рухсат бераман", деб ёзилган.\nМактаб директори ўқитувчиларга кетмон билан келишлари ҳақида телеграм гуруҳида ходимларига хат ёзган.\nОзодликка тақдим этилган яна бир хатда мактаб директори Гулзира Элибоева ўзи ва туман Халқ таълими бўлими раҳбари Гулистон Айтекова номидан Юқоричирчиқ туман Уч чинор маҳалласида "жонбозлик" кўрсатган муаллим ва техник ходимларга миннатдорчилик билдиради.\n"Бугун Уч чинор маҳалласида жонбозлик кўрсатган устозлар ва техходимларга ўзим ва ХТБ мудири Г.Айтековадан миннатдорчилик билдираман", дейилган 28 июль санаси билан ёзилган хатда.\nОзодлик ўқитувчиларнинг ушбу шикояти юзасидан муносабат олиш учун 18- мактаб директори Гулзира Элибоевага телефон қилди.\nМулоқот бошида шахсини тасдиқлаган аёл Озодлик мухбири саволларини эшитгач, “бошқа жойга тушдингиз”, - деб телефонни қўйиб қўйди.\nЮқоричирчиқ туман Халқ таълими бўлими мудири Гулистон Айтекова эса ободонлаштириш фақат тумандаги 18- мактаб ҳамда Уч чинор маҳалласидаги шу мактаб филиалида бўлаётгани, у ерда ўқитувчилар эмас техник ходимлар ва усталар ишлаётганини айтди.\n- Биринчидан бу ишлар мактаб ҳудудида бўляпти. Иккинчидан, ишлаётганлар ўқитувчилар эмас техник ходимлар ва маҳалланинг усталари. Менинг ўзим ҳам бориб кўрдим. Агар қайсидир муаллим ишлатилаётган бўлса менинг ёнимга келсин, - деди Айтекова.\nЎзбекистонда коронавирус тарқалиши авжига чиққан бир пайтда одамлар ҳаётини хатарга қўйиб, ободонлаштириш каби ишларга жалб этишга нима зарурат?\nБу саволга Озодлик Юқоричирчиқ туман Халқ таълими бўлими мудири Гулистон Айтековадан аниқ жавоб ололмади:\n- Яна бир марта айтаман, усталар ишлаяпти, - деди Айтекова.\nҚарийб 3 йилдан буён мамлакатда мажбурий меҳнатга чек қўйишга жиддий киришилгани айтилиб келмоқда.\nПрезидент Шавкат Мирзиёев ва бош вазир Абдулла Арипов раҳбарларни мажбурий меҳнатга жалб қилишнинг оқибатларидан бир неча бор жиддий огоҳлантирган.\nСамарқандлик ёш ўқитувчи Диана Еникееванинг ўлимидан кейин ўқитувчи ва шифокорларни ободонлаштириш ишларига жалб қилган мансабдорлар жазоланиши ҳақида президент Шавкат Мирзиёевнинг махсус қарори қабул қилинган эди.


БИР МАСАЛА ЮЗАСИДАН ЮЗЛАБ АРИЗА ЙЎЛЛАШДАН МУДДАО НИМА?\nЙилнома 05.10.2017 1755\nМурожаат, манфаат ва масъулият\nПрезидентимиз Шавкат Мирзиёевнинг 2016 йил 28 декабрдаги “Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида”ги фармонига кўра ташкил этилган Халқ қабулхоналари халқ билан доимий мулоқот қилиш, жисмоний ва юридик шахсларнинг мурожаатлари ўз вақтида холислик тамойиллари асосида кўриб чиқилишида, мансабдор шахслар масъулиятини оширишда муҳим ўрин тутмоқда.\nБироқ, ҳаётда шундай инсонлар ҳам учрайдики, яратилган шароит ва имкониятлардан фақат ўз манфаатини қондиришни кўзлайди, ҳатто ғараз ниятини шу орқали амалга оширишга уринадиганлар ҳам йўқ эмас. Бундай мурожаатлар сабаб бошқа бировнинг манфаатига путур етади, айни вақтда кўплаб идораларда ортиқча вақт ва қоғоз сарфи, беҳуда ўрганишларга сабаб бўлади.\nШуни ҳам қайд этиш жоизки, янги таҳрирдаги “Жисмоний ва юридик шахсларнинг мурожаатлари тўғрисида”ги Қонунга мувофиқ такрорий мурожаатлар билан ишлаш тартиби бироз ўзгарди. Энди бир масала бўйича қайта-қайта мурожаат қилинсаю, бироқ амалда у қаноатлантирилган бўлса, такрорий мурожаат сифатида кўриб чиқилмайди.


UMS янги йилдан Mobiuz савдо белгиси остида фаолият юритади » JIZZAXCITY.UZ - Жиззах ахборот портали\n21:51, 30 декабрь 2018\nUMS компанияси ребрендинг амалга оширди ва компания 2019 йилдан Mobiuz савдо белгиси остида фаолият юритади.\n«UMS компанияси босқичма-босқич ребрендинг ўтказишни бошлади. Мобил оператор ўз савдо белгиси ва бренд қадриятларини янги замон талабларига мослаштириб янгиламоқда. 2019 йилда UMS Mobiuz савдо белгиси остида фаолият олиб боради.\nUMS ребрендинги компания фаолиятида кечаётган катта ўзгаришлар билан чамбарчас боғлиқ. UMS охирги пайтларда янги ривожланиш ва рағбатлантирувчи омилларга эга бўлди. Хусусан, Ўзбекистон Республикаси Президентининг 2018 йил 21 ноябрда қабул қилинган «Рақамли иқтисодиётни ривожлантириш мақсадида рақамли инфратузилмани янада модернизация қилиш чора-тадбирлари тўғрисида»ги қарорига кўра, мобил операторга бир қатор вазифалар топширилди. Хусусан, UMS Ўзбекистон Республикаси ҳудудини ривожланган мамлакатлар даражасида Интернет тармоғига уланиш имкониятлари билан имкон қадар тўлиқ қоплаши, барча давлат хизматларини фақатгина ўз маълумотларга ишлов бериш марказлари орқали кўрсатиши лозим.\nЮртбошимизнинг 2018 йилнинг 13 декабридаги «Ўзбекистон Республикаси давлат бошқарувига рақамли иқтисодиёт, электрон ҳукумат ҳамда ахборот тизимларини жорий этиш бўйича қўшимча чора-тадбирлар тўғрисида»ги фармони эса UMS фаолиятида янги инновацион йўналишларни аниқлаб ва белгилаб берди. Хусусан, компания жорий фаолияти билан бир қаторда давлат хизматлари операторига айланиб, ҳукумат мобил алоқаси ва криптографик ҳимояланган илк миллий UzChat мессенжерини жорий қилмоқда.\nБундан ташқари, UMS платформасида Лойиҳа бошқаруви ягона миллий ахборот тизими, давлат сектори учун блокчейн ечимлар, аҳоли учун рақамлаштирилган давлат хизматлари яратилмоқда. Бу эса электрон ҳукумат тизимини ривожлантириш, давлат бошқарувига ахборот тизимларини жорий қилиш, бу соҳада ягона давлат сиёсатини олиб боришга хизмат қилади.\nБундай шарт-шароитларда компания ребрендинги янги ўзгаришларни ифода этиши, компания қадриятларини ғоявий жиҳатдан ва мазмунан ўз ичига олган бўлиши керак. Буни инобатга олган ҳолда UMS мобил операторининг савдо белгисини Mobiuz, деб номлашга қарор қилинди. Ребрендинг ишлари декабрь ойида, компания номини танлаш, бренд рангларини ва бошқа белгиларни яратишдан бошланди. Ребрендинг босқичма-босқич амалга оширилади. Бу қадамлар компания брендини «софлаштириш», жамиятга компаниянинг янги қадриятларини етказишга хизмат қилади. Янги образ компанияни янада танитиш ва унинг янги имижини яратишга ҳам кўмак беради.\nШундай қилиб, 2019 йил UMS мобил оператори учун амалий ўзгаришлар даврига айланади, бу эса компания абонентлари ва мижозларига фақат ижобий таъсир кўрсатади. «UMS» МЧЖ давлат хизматлари оператори сифатида аҳолининг рақамли хизматлар, юқори тезликдаги Интернет ва оммабоп сервисларга бўлган эҳтиёжини максимал тарзда қондиришга бел боғлайди», дейилади компания матбуот хизмати хабарида.\nЭслатиб ўтамиз, Ўзбекистон Республикаси Президентининг 21 ноябрь куни имзоланган «Рақамли иқтисодиётни ривожлантириш мақсадида рақамли инфратузилмани янада модернизация қилиш чора-тадбирлари тўғрисида»ги қарори билан Universal Mobile Systems (UMS) уяли алоқа оператори устав капиталидаги давлат улуши 100 фоиз «Рақамли ишонч» рақамли иқтисодиётни ривожлантиришни қўллаб-қувватлаш жамғармаси давлат муассасасига топширилиши маълум бўлганди.\nТашқи савдо вазирига ўринбосар тайинланди


Партиядош шифокор маслаҳати: Карантин вақтида асабийлашманг! | "Адолат" СДП\nМаълумки, қон инсон организмининг зарурий қисмидир. Бугунги кунда коронавирусга чалинаётган аксарият беморларнинг хасталикдан қанчалик тез ва осон тузалиб кетиши ҳам айнан қоннинг ҳолати, сифати ва организм иммунитетига боғлиқ эканлигини таҳлиллар кўрсатмоқда. Шундай экан, инсон бу борада нималарга аҳамият қаратиши ва ўзини соғлом асраб қолиши учун нималар қилиши керак? Биз шу хусусда мутахассисларга юзландик. Саволларимизга Халқ депутатлари Яшнобод туман Кенгаши депутати, Тошкент шаҳар “Қон препаратлари” илмий ишлаб чиқариш корхонаси директори, тиббиёт фанлари доктори Зуҳра Убайдуллаева батафсил жавоб берди.\n— Айтингчи, бугунги кун шароитида шифокор сифатида инсонларнинг кўпроқ нималарга эътибор қаратишини маслаҳат берасиз?\n— Бугунги кунда бутун дунёда СOVID-19 пандемия ҳолати қайд этилган. Шифокор сифатида ўзимизни бу касалликдан асрашимиз учун санитария ва шахсий гигиена қоидаларига риоя қилишимиз шартлигини таъкидлайман. Қўлни яхшилаб, совунлаб ювиш, кўчага чиққанда тиббий ниқоб тақиш, қўлларга резина қўлқоплар кийиш, хавфсиз масофа (2 метр)ни сақлаш даркор. Энг асосийси, имконият бўлса, уйда қолиш керак. Уйда витаминга бой маҳсулотларни тановвул қилиш, қизиқарли китоблар ўқиш, депрессия ҳолатига тушмасликнинг олдини олишимиз зарур. Бадантарбия машғулотлари ҳам сизнинг иммунитетингизни ошириб беради ҳамда стресс ҳолатларининг олдини олади.\n— Инсонлар иммунитетини юқори сақлаб туришлари учун нималарга аҳамият қаратишлари керак?\n— Юқорида таъкидлаганимдек, витаминларга бой овқатларни, шарбатларни, кўкатлардан тайёрланган пишириқларни истеъмол қилиш лозим. Жисмоний машқлар ҳаётингизнинг ажралмас қисмига айланиши керак. Стресс иммунитетнинг асосий душмани, ўзингизни ташвишлардан асранг ва асабийлашманг. Иложи борича ижобий ҳис-туйғуларга эга бўлишга ҳаракат қилинг.\n— Карантин шароитида қандай маҳсулотларни истеъмол қилиш ҳам фойдали ва ортиқча вазн келтириб чиқармайди?\n— Иммунитетни мустаҳкамлашни албатта озиқ-овқатдан бошлаш керак. Иммун тизими учун энг муҳим витаминлар – А, В5, С, D, F, PP витаминлари ҳисобланади. Улар иммунитетни кучайтириш учун айниқса муҳимдир. Деярли барча сабзовотлар, айниқса сариқ ва қизил рангли турлари (сабзи, қизил қалампир, қовун, помидор, қовоқ) таркибида бета-каротин мавжуд бўлиб, у организмда А витаминга айланади. А витамини ва каротинлар антиген киришига қарши иммун реакция кучига жавоб беради. С витаминининг асосий манбаи – қорағат, наъматак, цитрус, чаканда, петрушка, нордон карам, лимон. Ушбу витамин етишмовчилиги антитаналар ишлаб чиқариш тезлигининг пасайишига сабаб бўлади. В гуруҳ витаминлари уруғлар, йирик майдаланган буғдойдан тайёрланган нон, ёнғоқлар, гречка, дуккаклилар, донлар, қўзиқоринлар, пишлоқларда кўп бўлади. Ёнғоқлар, уруғ ва донларда Е витамини – хужайраларни шикастланишдан ҳимояловчи антиоксидант ҳам кўп. Овқатни бир ўтирганда кўп тановул қилмасдан кунига 4-5 марта овқатлансак ҳамда жисмоний тарбия билан шуғуллансак ортиқча вазндан халос бўламиз.\n— Қонни тозалаб, яхши ва сифатли ушлаб туриш учун нималар қилиш керак?\nҚон организмда бир қанча муҳим вазифаларни бажаради:\nХазм йўлидан ўзига ўтган озиқ моддаларни хужайраларга келтириб беради;\nОрганизм хужайраларига кислород етказиб туради;\nМоддалар парчаланишидан хосил бўлган махсулотларни буйраклар ва бошқа ажратиш органларига етказиб беради;\nГормонлар ва физиологик жиҳатдан фаол бўладиган бошқа моддалар қонга тушиб у билан аъзоларга етиб боради;\nҲимоя функциясини бажаради;\nИвиб қолиш хусусиятига эга, бу организмни қон йўқотишдан асрайди.\nЕтук организмдаги умумий қон миқдори нормада тана массасининг 6-8 % ташкил этади. Массаси 70 кг келадиган одамдаги қон миқдори 5-6 литрни ташкил этади. Инсон тўғри овқатланиш қоидаларига риоя қилса, жисмоний тарбия билан фаол шуғулланса, кунига камида 2 литр сув истемол қилса, инсон қони равон бўлади. Турли хасталиклар сабабли инсон қонида ва қоннинг гемостаз тизимида хар ҳил ўзгаришлар бўлади. Жисмонан чиниқиб, соғлом бўлсак, танамиздаги қон тизими қониқарли фаолият кўрсатади.\n— Қандай инсонлар учун донор бўлиш муҳим ва фойдали?\n— 2002 йил 30 сентябрда қабул қилинган “Қон ва унинг компонентлари донорлиги” Ўзбекистон Республикаси Қонунига асосан тўлиқ 18 ёшга тўлган хар бир соғлом инсон донор бўла олади. Донор қон топширгандан сўнг унинг қон таркибий қисми янгиланади, иммун тизими мустаҳкамланади, қон босими нормаллашади. Шу билан бирга кўплаб беморларнинг шифо топишида ўз ҳиссасини қўшади. Соғлом инсон йилига 4-5 маротаба қон топшириши мумкин.\n— Камқон инсонлар қандай қилиб ўз қонларини нормал ҳолатга келтиришлари мумкин?\n— Камқонликнинг турлари жуда куп. Камқонликка учраган инсонлар албатта гематолог-шифокорга мурожаат қилишлари лозим. Керакли клиник-биокимёвий текшириш ҳамда шифокор кўригидан сўнг беморга камқонликнинг қайси тури эканлиги тўғрисида ташхис қўйилади ва шунга асосан даволаш жараёнлари олиб борилади. Ҳар бир инсон йилнинг бошида қоннинг умумий таҳлили ва гемостаз тизимини аниқлаш учун қон топшириши лозим. Бу эса ўз навбатида камқонликни ўз вақтида аниқлаш ва асоратларсиз даволаш имкониятини беради.\nМеҳринисо БОБОНАЗАРОВА суҳбатлашди\nРизаева Раьно Барноева


ОТА-ОНАЛАРНИНГ КИТОБИ #қўлларимдаги китоблар Мария Монтессорининг "Болалар - бошқалар" китобининг шарҳи (5 қисм, давоми) "INTELLIGENCE"\nБоланинг сезгир даврлари унинг ички таъсирини очадиган марказ - бу онг. Ақлий ривожланиш болада табиий ижодий функция сифатида вужудга келади ва ривожланади. Бола ташқи дунёдан қарз оладиган ҳиссий таассуротлар таъсири остида ўсади ва овқатланади.\n18.08.2020 Бошқарма янгиликлари 0 320\nМария Монтессорининг "Болалар - Бошқалар" китобининг шарҳи (4-қисм, давоми) # БУЮРТМА СEНСE.\nЭнг муҳим ва сирли сезгир даврлардан бири бу боланинг буюртма беришга мойил бўлган пайтидир. Унинг намоён бўлиши чақалоқ ҳаётининг биринчи йилида сезиларли бўлиб, иккинчи йилда ҳам давом этади.\n17.08.2020 Бошқарма янгиликлари 0 301\nЎзбекистоннинг коронавирусга қарши курашиш бўйича республика махсус комиссияси қарори тўғрисида\nРеспублика махсус комиссиясининг қарорига мувофиқ, Ўзбекистонда карантин чораларини босқичма-босқич енгиллаштиришга рухсат берилмоқда.\n15-августдан нодавлат таълим ташкилотлари, яъни хусусий МТТ ва давлат-хусусий шерикчилик асосида ташкил этилган МТТ фаолияти тикланади.\n15.08.2020 Бошқарма янгиликлари 0 328\n#Мария Монтессорининг "Болалар - бошқалар" китобининг шарҳи (3 қисм, давоми) #ЯНГИ БОР.\nТабиий муҳит. Янги туғилган болага, "swadding" каби, ҳеч қандай кийим керак эмас. Бу нафақат ҳаётнинг биринчи соатлари, балки бутун биринчи ой учун тўғри. Янги туғилган чақалоққа керак бўлган илиқлик унга кийимидан эмас, балки ўз атрофидан келиши керак.\n14.08.2020 Бошқарма янгиликлари 0 264


Коронавирус тарқалиши тезлиги икки баробарга ошди » Фаровон юрт\nЎтган ойларда касаллакнинг ҳафталик ўсиш кўрсаткичлари камаяётгани кузатилган эди. Бироқ кўрсаткичлар яна ошиб бормоқда. ЖССТ 10 июль куни бир кеча-кундуздаги коронавирус инфекцияси билан касалланиш ҳолати рекорд кўрсаткични қайд этди – 228 мингдан ортиқ коронавирус ҳолати аниқланди.\nГебрейесуснинг сўзларига кўра, Америка, Африка ва Осиё мамлакатларида касалликнинг йирик ўчоқлари қайд этилган. Баҳор ойларида коронавирусни жиловлай олган Европа давлатларида ҳам оммавий касалланиш ҳолатлари аниқланмоқда.\nАмерикалик шифокор, АҚШнинг коронавирусга қарши курашиш гуруҳининг бош мутахассиси, доктор Энтони Фаучи 9 июль куни глобал пандемия эндигина бошланганини маълум қилди. Унинг сўзларига кўра, коронавирус билан боғлиқ вазият яқин келажакда янада салбий томонга ўзгаради. Сабаби, Бразилия, ЖАР ва Осиёда инфекциянинг фаол тарқалиши энди бошланди.шаблоны для dle 11.2\nAdmin. Жойлаштирган санаси: 12-07-2020, 19:59\nАсосий сахифа » Янгиликлар » Коронавирус тарқалиши тезлиги икки баробарга ошди


21:28 / 29.10.2020 | Nosirov Samariddin | 608\n– Ва алайкум ассалом! Шу гапни айтган инсон қаттиқ хато қилган бўлади. Биринчидан шариат рухсат берган ишни ҳаромга чиқариш жуда оғир. Қолаверса Расулуллоҳ соллаллоҳу алайҳи васаллам ўзлари ҳам сўйганлар, сўйиш қандай бўлишини кўрсатиб берганлар. Доимо ўшандай сўйишга буюрганлар ҳам. Кимдир Расулуллоҳ соллаллоҳу алайҳи васаллам айтганларидек ишни қиладию ҳаром иш қилган бўладими? Аллоҳ таоло "Наҳл" сурасида марҳамат қилади:\n«Бу ҳалол, бу ҳаром», – деса, Аллоҳ таолога нисбатан ёлғон тўқиган бўлади. Аллоҳга нисбатан ёлғон тўқиганларга эса:\nمَتَاعٌ قَلِيلٌ وَلَهُمْ عَذَابٌ أَلِيمٌ۝\n117. Озгина матоҳдир ва уларга аламли азоб бор.\nЯъни Аллоҳга нисбатан ёлғон тўқиганларга бу дунёда «озгина матоҳ» бор. Эҳтимол, ўша тўқиган ёлғонлари сабабли ушбу беш кунлик дунёнинг арзимаган фойдасига етишарлар. Аммо у дунёда улар учун «аламли азоб бор»лиги муқаррардир. ("Тафсири Ҳилол" китобидан). Валлоҳу аълам!\nМиямдаги ёмон хаёллар\nВыкуп, деб аталган кредитга автомобил\nОёқдаги оғриқ сабаб намозда ўтириш\nРузадор одамга игна муолажаси\nТемир пирли нарсами?


Главная Архив 26-27 января, 2016 Философские науки\npdf БАДИИЙ-ЭСТЕТИК ТАРБИЯ ВА АХЛОҚ УЙҒУНЛИГИ МАЪНАВИЙ ТАҲДИДЛАРГА ҚАРШИ КУРАШНИНГ МУҲИМ ОМИЛИ Популярные\nАннотация: Сегодняшнее время Узбекистан стремится построить гражданское общество и формировать духовно-развитую личность и на эту цель оказывают влияние негативные факторы глобализации. Так как, это, в данной статье анализируется один из актуальных проблем и основных задач. Изучение и анализ этой угрозы в нынешнее время направлено на совокупность художественно-эстетического и нравственного воспитания. Ўзбекистонда кечаётган фуқаролик жамиятини барпо этиш ва маънавий баркамол инсонларни шакллантиришга қаратилган миллий тараққиётида глобаллашув даврининг салбий оқибатлари бўлган муаммолар ўз таъсирини ўтказмоқда. Бунда маънавий таҳдид энг долзарб муаммолардан бири бўлиб, уни олдини олиш ёки ҳал этиш асосий вазифалардан бири ҳисобланади. Мазкур таҳдиднинг бир қатор кўринишлари мавжуд бўлиб уни ўрганиш ва таҳлил этиш ва айни пайтда асосий омилларини белгилаш, зарур ечимларни топиш кундан кунга муракккаб тус олиб бормоқда.\npdf ГЛОБАЛЛАШУВ ЖАРАЁНИНИНГ, МАЗМУНИ ВА МОҲИЯТИ Популярные\nSherboboyev Muxriddin Azimmurod o’g’li, Cтуденты ДжГПИ\nГлобаллашувга файласуфлар ва жамиятшунослар турлича таъриф бермоқда. “Глобаллашув” атамаси дастлаб америкалик олим Т. Левиттнинг 1983 йили “Гарвард бизнес ревью” журналида чоп этилган мақоласида тилга олинган. Муаллиф йирик трансмиллий корпорациялар ишлаб чиқарадиган турли-туман маҳсулот бозорларининг бирлашув жараёнини шундай деб атаган эди [2, 8]. Америкалик олим фақатгина иқтисодий соҳадаги жараёнларни глобаллашув тушунчаси билан акс эттирганлиги, бизга маълум. Бугун еса глобаллашув тушунчасининг мазмун моҳияти жуда ҳам кенг қамровлидир.\npdf ЁШЛАР ВА ДИНИЙ БАҒРИКЕНГЛИК Популярные\nЁшларни миллий истиқлол ғоялари руҳида тарбиялашнинг муҳим соҳаларидан бирини ёшларда диний бағрикенгликни тарбиялаш ташкил қилади. Толерантлик лотинча сўздан олинган бўлиб чидаш, чидамлилик, сабр-тоқатли бўлиш деган маънони англатади [1, 401]. Толерантлик (бағрикенглик) тушунчасини инглиз иммунологи П. Медавр 1953 йилда илмий муомалага киритган\npdf ИНТЕРНЕТ ЁШЛАР АХЛОҚИЙ ҚИЁФАСИГА ТАЪСИР КЎРСАТУВЧИ ВОСИТА СИФАТИДА Популярные\nМузаффаров Самандар Избасарович\nГлобаллашув ҳақиқатда инсоннинг нафақат моддий ҳаёт тарзига, шу билан бирга маънавияти, рухий оламига ҳам сезиларли таъсир ўтказмокда. Ҳар куни виртуал маконда бир неча миллиондан зиёд ахборот ресурсларининг пайдо бўлиши, унинг ҳар дақиқа сайин ўсиб бораётганидан далолат беради. Глобал тармоқ афзалликларини инкор этмаган ҳолда, унинг инсоният маданиятига туғдираётган ҳавф-хатарлари тўғрисида сўз юритишга тўғри келади. Бу нохуш ғайриинсоний ҳолатлар муайян кучларнинг глобал тармоқдага ахборотларни сифатли ва тез узатиш ҳамда тарқатиш бўйича имкониятлардаи фойдаланиш орқали жамоатчилик фикрини тўғри йўлдан буриш, ўзлари тарғиб этаётган нопок ғоя ва манфаатлар томон йўналтириш учун уларга ахборот етказиш борасида олиб бораётган ҳаракатлари билан боғлиқдир.\npdf КОРРЕЛЯЦИОН-ФУНКЦИОНАЛ МУВОФИҚЛИК ВА ТАРИХИЙ ЯХЛИТЛИК Популярные\nТурдибоев Бозор, Ҳамроева Нодира Нормуродовна\nБорлиқ моддий ва руҳий, табиий ва ижтимоий борлиқ-жамият-лардан иборат. Жамият ибтидоий даврдан то ҳозирги кунгача табиий борлиқ-табиатга нисбатан ўзига хос бир бутунлик-яхлитликка эгадир. Аммо жамият ўз тарихий ривожланиши бўйича узлуклилик ва узлуксизликдан иборат. Худди шу узлуксизлик, давомийлик, жамият ядроси-маданий борлиқ ва унинг ютуқларининг ворисийлик асосида авлоддан-авлодга ўтказилиши табиатга ёки ўзга цивилизацияларга нисбатан жамиятни бир бутун яхлит деб ўрганишга асос бўлади. Агар тарихий яхлитлик жамиятнинг сифат муайянлигини ифода этса, тарихий жараён эса унинг ўзгаришини, жумладан илгарилама ҳаракатини акс эттиради.\npdf МИЛЛИЙ ҒОЯНИНГ ДИНИЙ НЕГИЗЛАРИ Популярные\nМиллий ғоя даҳрийликни эмас, эркин шахсни, баркамол инсонни тарбиялашни ўзининг муҳим вазифаларидан бири деб ҳисоблайди. Дарҳақиқат, Ўзбекистонда мустақиллик йилларида динга, диний ташкилотларга бўлган муносабат тубдан ўзгарди. Шунинг учун ҳам И.А.Каримов «Биз дин бундан буён ҳам аҳолини энг олий, руҳий, аҳлоқий ва маънавий қадриятлардан, тарихий ва маданий меросдан баҳраманд қилиши тарафдоримиз» деб қайд қилган эди (1:44).\npdf ХАЛҚЛАР МИЛЛИЙ ХАРАКТЕРИ ХУСУСИДА АЙРИМ МУЛОҲАЗАЛАР Популярные\nТошбоев Бобомурот Эшбоевич\nҲар бир шахс ўзини маълум миллат вакили сифатида идрок этиши учун унда миллий ўзликни англаш туйғуси, миллий характер хусусиятлари таркиб топган бўлиши керак. Миллий характер шахс ва миллатга хос хусусиятларнинг, бир миллий гуруҳни иккинчи миллий гуруҳдан ажратувчи ташқи ижтимоий хатти-ҳаракатларда намоён бўлишидир. Бунинг асосида миллий ўзликни белгиловчи ижтимоий-психологик воқелик асосий роль ўйнайди. Миллий характер инсон туғилишидан бошлаб, унинг ўз она тилини ўзлаштириб, миллий муҳитда вояга етиб, миллий-маънавий қадриятлар қуршовида ўсиши асосида шаклланади ва ижтимоий ҳаётга мослашишига асос бўлади.


"Тошкентда куйдирги тарқалгани ёлғон"ми? - BBC News O'zbek\nБи-би-сига юборилган хабар ва аудио ёзувларга кўра, Тошкентда куйдирги ёки "сибирская язва" юқумли касаллиги пайдо бўлгани тахмин қилинмоқда.\nСуратларда беморнинг қўли шишиб, пуфаксимон тошмалар тошгани ва қорайиб кетгани кўринади.\nУшбу хабарни овозли тарзда юборган кишининг сўзларига қараганда, беморга касаллик зарарланган мол гўштидан юққан бўлиши эҳтимоли айтилмоқда. Хабарда мол гўшти сотиб олишдан эҳтиёт бўлишга чақирилади. Шунингдек, айни бемор Тошкентдаги юқумли касалликлар шифохонасида экани қайд этилади.\nБи-би-си ушбу хабарни аниқлаштириш мақсадида Тошкент шаҳар Учтепа туманида жойлашган юқумли касалликлар шифохонасига қўнғироқ қилди.\nТелефон қўнғироғига жавоб берган навбатчи шифокорнинг билдиришича, "касалхонага олиб келинган бемор куйдирги касаллигини юқтиргани дастлаб тахмин қилинган. Чунки медицинада ҳар доим шубҳа билан қаралади ва текширилади. Текширишлар шуни кўрсатдики, бемор аёлдаги касаллик куйдирги эмас, сарамас касаллиги эканлиги аниқланди. Беморнинг куйдирги касаллиги билан оғригани ҳақида тахминлар бутунлай тарқалди", деб айтди шифокор Би-би-сига.\nБироқ ижтимоий тармоқларда турли ваҳимали суратлар тарқалиши давом этмоқда.\nБи-би-си гаплашган бошқа шифокорга кўра, бемор танасидаги белгилар куйдирги касаллигига жуда ўхшаш. Илгари ҳам Сирдарёда бундай ҳолат рўй берган. Бироқ Республика Соғлиқни сақлаш вазирлиги куйдирги касаллиги учрагани ҳақидаги хабарни тасдиқламайди, дейди манбаъ.\nБи-би-сига юборилган яна бир хабарда айтилишича, 1 июл куни Бош вазир Шавкат Мирзиёев шахсан вазирликда мажлис ўтказган ва касалликни олдини олиш бўйича топшириқлар берган.\nАйни пайтда Тошкентда мол гўшти билан савдо қиладиган дўконлар, озиқ-овқат шаҳобчалари текширилаётгани айтилмоқда.\nЖорий йилнинг июн ойи охирида қўшни Қозоғистонда ҳам куйдирги касаллиги пайдо бўлгани хабарлари тарқалди.\nҚозоғистон ҳукуматининг махсус мажлисида Бош вазир Карим Масимов куйдирги касаллиги тарқалиши олдини олиш учун ветеринария назоратини ҳамда ва куйдиргини юқтириб ўлган қорамол кўмилган жойларни қўриқлашни кучайтиришни буюрган.\nҚозоқ расмийлари Қарағанда вилоятида 8 инсон куйдиргини юқтиргани, уларнинг икки нафари ҳаётдан кўз юмгани ҳақида хабар тарқатмоқдалар.\nҚозоғистон Миллий иқтисодиёти вазирлигининг Истеъмолчилар ҳуқуқларини ҳимоя қилиш қўмитаси тарқатган хабарга кўра, 19-20 июнь кунлари Қарағанда вилоятининг "Эркиндик" қишлоғининг 9 яшовчиси куйдирги хасталигини юқтирган деган гумон билан шифохонага ётқизилганлар.\nФото муаллифлик ҳуқуқи Scott Camazine Alamy


ЧЎЛДА ЭРТАК ЯРАТГАНЛАР...\nБайрамларда, айниқса Ҳалқаро болалар кунида доимо гавжум бўладиган шаҳар ҳайвонот боғи қачон очилгани унинг жамоасига ким раҳбарлик қилганлиги билан ҳеч қизиқиб кўрганмисиз? Чимкентдаги ҳайвонот боғи ташкил этилганига жорий йил декабрда 40 йил тўлади. Қозоғистон ССРда иккинчи бўлиб очилган жониворлар ошиёнига эса даставвал ҳамюртимиз Насриддин Саъдуллаев раҳбарлик қилган. Бу даргоҳнинг очилиши, дастлабки ҳайвонларнинг олиб келиниши, шаҳар раҳбариятининг юритган сиёсати, директор фаолияти тўғрисида батафсил ва қизиқарли маълумотлардан бохабар бўлгингиз келса, унда Шимкент шаҳри марказидаги кўпқаватли уйлардан бирида истиқомат қилаётган Насриддин отаникига мусоҳабага бирга отланамиз.\nН. Саъдуллаев 1929 йили Тулкибош туманининг Озодлик қишлоғида туғилди. Николай подшо замонида экинзорлари, терини қайта ишлайдиган заводи бўлган бой бобоси қулоқ қилиниб, анча йиллик умрини ҳибсда ўтказди. Бироз йиллардан кейин отаси ҳам қатағонга учради. Етимликда, она тарбиясида ўсган бола турмуш қийинчиликларини обдон кўрди. Бошланғич синфни қозоқ тилида тамомлади, юқори синфларни эса Ванновкадаги рус мактабида тугатди.\n–Маҳалладошларимиз асосан руслар, украинлар бўлгани боис рус тилида равон сўзлашаман. Ён қўшнимизнинг оти бўлиб, ўғли от спортини яхши ўзлаштирган эди. Унга роса ҳавасим келиб Жамбилдаги зооветеринария техникумига ўқишга кирдим. Уни 1949 йили тамомладим. Урушдан кейинги оғир тикланиш даври эди. Тулкибошга келиб, ветеринария касалхонасига ишга кирдим. 1950 йили эса Тошкент юридик институтига ўқишга тушдим. Ванновкада пуфлаб чалинадиган асбоблар оркестри таркибида ҳам мусиқа ижро этардим. Ўқишни тамомлагач, она юртимга қайтиб келдим. Отам ҳибсда, "халқ душмани" бўлганлиги боис, мени органларга ишга қабул қилишмади. Ўзбекистоннинг Наманганида кинопрокат соҳасида самарали фаолият юритганим иш берди. Қозоғистонда ҳам мени залворли ишлар кутаётганидан бехабар эдим, – дейди Насриддин ота суҳбат давомида.\nСуҳбатдошимнинг кинопрокатни уюштириш, одамларнинг бўш вақтини самарали ўтказиш соҳасида анчагина тажриба тўплаганлиги иш берди. Шимкентдаги 1-сонли мусиқа мактабига директор этиб тайинланди. 1956 йилда Марказий истироҳат боғи, кейин Ғалаба боғи, Комсомол кўлига раҳбарликни ҳам Насриддин отага беришди. Уддабуро ўзбек йигити ишнинг кўзини биларди. Буни шаҳар раҳбарияти ҳам эътиборга олгани боис бир неча жамоани бошқаришни унга топширганди.\nЧимкентдаги “Юность”, “Мир” кинотеатрлари ижарага олиниб, у ерда пулли концертлар ўтказила бошлади. Истироҳат боғлари, кинотеатрлар унга қадар йилни моддий зарар билан тугатган бўлса, Озодликнинг йигити бу даргоҳларни хўжалик ҳисобига ўтказгач, боғлар ҳудудидаги ёзги майдончаларда пулли кино намойишлари одамларнинг севимли масканига айланди. Чимкент вилоят партия қўмитаси котиби Асанбай Асқаров Насриддин Саъдуллаевнинг омилкорлигини пайқаганми, Чимкент ҳаётида ўша йилларда барпо этилаётган ҳайвонот боғига директорликни ҳам унга топширди. Зеро, ўша йилларда Н. Саъдуллаев меҳнатсеварлиги билан ютуқларга эришишини аллақачон исботлаб улгурганди. 1979 йили 11 декабрь куни Чимкент вилоят халқ депутатлари кенгаши ижроия қўмитаси ҳайвонот боғини ташкил этиш тўғрисидаги фармойишни имзолади.\n“ЮЗИМНИ ЕРГА ҚАРАТМА”\n–А. Асқаров билан учрашувга бордим. Унинг камтарлиги мени лол қолдирди. Ўриндиқдан туриб келиб, қўлимни олди: “Бугундан эътиборан 54 гектар майдондаги 217 киши меҳнат қиладиган ҳайвонот боғига директорсан. – Юзимни ерга қаратма, деб қўлимни қисиб қўйди. Мен эса бу вазифани бошқара олмаслигимни, бунинг учун партия билетим йўқлигини айтдим. Бунинг барчаси ҳал қилинадиган масалалар эканлигини айтиб, менга муваффақият тилади. Ва мен ўн нафар ҳамкасблар билан Алматига малака оширгани кетдим, – дейди Н. Саъдуллаев.\nУч ой мобайнида Иттифоқнинг турли шаҳарларидан 80 бош жониворни жамлаб улгуришди.\nЭрта кўкламдан бошлаб боғда шанбаликлар уюштиришди. Таниқли раҳбарлар А. Асқаров, К. Алипова, Д. Бопова, жами 300 нафар ходим қўлига белкурак, супурги олиб, шанбаликка чиқди. Чимкентнинг 54та корхонаси жониворлар учун махсус сақлаш хоналари, илмий ходимлар хоналарини барпо этди.\nИТ АЙИҚНИ ҚУТҚАРДИ\n1980 йили 29 апрелда боғнинг расмий очилишидан аввал жониворлар сони фахрланадиган даражага етди. Калининграддан Султон исмли Бегемот келтирилди, Москва зообоғидан иккита айиқ боласини, Форт Шевченко шаҳридан 5та Каспий нерпасини олиб келишди. Денгиз мушукларини келтиришга Насриддин отанинг шахсан ўзи отланди. Беринг оролидан Тошкент аэропортига, у ердан Чимкентга махсус музлатгич машинада келишди. Петя исмли жирафани кўпчилик эсласа керак. Уни махсус вагонда олиб келишган. Алоҳида тепловозда Арисдан Чимкентга етказишибди. Ленинградда бемор жирафани 250 сўмга сотиб олишган. Бир-икки йилдан кейин емга тиқилиб қолган жирафа томошабинларнинг кўз ўнгида жон берганлигини чимкентликлар яхши эслашади. Ҳар ҳафта боғга келиб, унинг фаолияти билан танишиб кетадиган А. Асқаров бир гал келганида унда фламинго етишмаслигини айтиб, Тенгиз кўлидан овлаб келиш учун боғ директорининг илмий ишлар бўйича ўринбосари Латиф Алиевни юборди. ЯК-40 самолётида олиб келинган фламинголарни обком котиблари Асанбай Асқаров, Клара Алипова ва вилоят ижроия қўмитаси раисининг ўринбосари Дуйсенкул Боповалар саф тортиб қарши олишди. Дастлабки маймунлар Сухумидан келтирилган. Аввалдан касал бўлганлиги боис, биринчи ойнинг ўзида 16тасидан бештаси ўлди. Саратон хасталигига чалинганлиги боис ҳам улар кўпайишмади.\n–Бир воқеа ҳеч ёдимдан кетмайди. Ҳайвонлар орасида ҳам “оналик туйғуси” йўқ жониворлар бўлар экан. Ники исмли айиғимиз ҳар йили болаларди. Бироқ боласини ҳеч эмизмасди. Бир куни Ники эгиз туғди. Қарасам яна эмизмаяпти. Нима қиламиз, боғимизнинг ҳудудида бир урғочи ит яшарди, шу жонивор бизга ёрдам берди. Болаларига қўшиб, айиқчаларни ҳам эмдирди. Кучукчаларига жабр бўлмаслиги учун ходимларимиз уни яхшилаб овқатлантиришарди. Номи нима эди-я? Ҳа, ҳа топдим. Унинг номи Шойра эди. У айиқчаларни қутқариб қолди, – дейди суҳбатдошим.\nЎша йиллари вилоят раҳбарларининг диққат марказида бўлган муассасанинг оёққа туриши учун зообоғ аҳлига барча имкониятлар яратиб берилди. Бу маскан илмий марказга айланди. Зеро, олимлар, биологлар, умуман табиатшунослар шу ерда тажриба алмашишар, жиддий илмий тадқиқотлар ўтказишарди. Латиф Алиев ва Елена Чаликова сингари фан номзодлари мана шу муассасада илмий ишларини ҳимоя қилишди. Иттифоқ даврида мамлакатда 33та зообоғ бўлса, бизнинг Чимкент боғи энг яхши ўнликка кирган эди.\nАйниқса, ҳокимлик вакиллари бу даргоҳга эътиборни кучайтиришган. А. Асқаров ҳафта сайин бу ерга келиб турарди. Ҳар гал ташрифи чоғида ҳайвонлар катаги олдидан ўтар экан, улардаги ўзгаришларни тезда пайқарди. “Сайғоқлар ўтган гал 5та эди, биттаси кўринмайди-ку, унга нима бўлган?” Насриддин ота бундай саволларга кўникиб кетган, ҳар бир жониворнинг аҳволидан яхши хабардор, ҳисобот ҳам тайёр. Бу даргоҳ 1985 йилга қадар вилоят раҳбарлари, юрт оталари диққат марказида бўлдин. Қозоғистон Республикасини ўша йилларда бошқарган Динмухаммед Қўнаев ҳам Чимкентга ташрифи чоғида бир ярим соат жониворлар ҳаёти билан танишган. 12 йил мобайнида мазкур муассасанинг бунёд этилиши, равнақ топишига ҳисса қўшган суҳбатдошим шу вақт мобайнида на ҳордиққа, на даволанишга бора олди. Муассасанинг самарали фаолияти Н. Саъдуллаев ишлаган йилларга тўғри келган.\nАфсуски, А. Асқаровнинг ишдан кетиши билан, Н. Саъдуллаев ҳам вазифасидан олинди. Мамлакатимиз мустақилликка эришган йили А. Асқаров озодликка чиқиши билан Чимкентга келиб, Насриддин ота билан боғга борган. Шунда собиқ раҳбар ҳамроҳларига “Танишинглар, бу зообоғнинг директори бўладилар. Биз у билан чўлда қўлбола эртак яратдик”, деб изоҳ беради.\n–Бу кун мен учун энг азиз кунлардан бири бўлди. Бу менга, меҳнатимга берилган олий баҳо бўлди. Аллоҳ у кишидан рози бўлсин! Меҳнатларимни муносиб баҳолади. Менга машина ҳам, квартира ҳам тақдим этди. Сидқидилдан ишлашим учун шароитлар яратиб берди. Халқнинг, раҳбарларнинг ишончини оқлашга ҳаракат қилдим. Шимкентнинг тарихида менинг ҳам изим борлигидан фахрландим, – дейди Насриддин ота кўзига ёш олар экан.\n40 ёшга тўлаётган Шимкент ҳайвонот боғининг биринчи директори бугун 90 ёшни қаршиламоқда. Қадрдон жамоаси отани унутгани йўқ. Насриддин Саъдуллаев бу кунни жамоадошлари билан бирга нишонлайди. Шимкентнинг мегаполис бўлиб танилишида улкан хизматлар кўрсатган отахонга соғлик-омонлик тилаймиз. Ҳар гал ҳайвонот боғига бориб, жониворларни томоша қилаётганимизда шундай эртаклар оламини бизга тақдим этган номлари мақолада қайд этилган инсонлар ҳақига дуо қилиб қўйишни унутмайлик.\nМ. САЪДУЛЛАЕВА., 2019-11-09, 01:44 70


Истомин жароҳат туфайли “Уимблдон”даги иштирокини биринчи даврадаёқ якунлади\n11:11 / 01.07.2015\nБуюк Британиянинг Лондон шаҳрида “Катта Дубулға” туркумига кирувчи, йилнинг тўртта нуфузли мусобақасидан учинчиси ҳисобланган “Уимблдон” турнирининг асосий тўр биринчи давра баҳслари давом этмоқда.\n28 июнь куни Ноттингемдаги турнирда бош мукофотни қўлга киритган Денис Истомин 30 июнь куни “Уимблдон” мусобақасидаги иштирокига киришди. Лекин у илк даврадаги учрашувда испаниялик Альберт Рамос-Виноласга имкониятни бой бериб қўйди.\nДастлабки сетни 2:6 ҳисобида бой берган Истомин иккинчисида ҳам худди шу ҳисобда ютқазди. Учинчи сетнинг бешинчи геймидан кейин Истомин курашни давом эттира олмаслигини маълум қилди.\nМаълумот учун, испаниялик теннисчи дунё рейтингида 65, Истомин эса 62-ўринни эгаллаб турибди. Рамос Ноттингем турнирининг биринчи босқичида кореялик Хён Чонга 4:6, 6:7(6) ҳисобида имкониятни бой берганди.


1UZ дастурларига 22.06.2020 йил санаси ҳолатига оралиқ янгиланиш. | 1UZ Программное обеспечение «1UZ – Бухгалтерия», «1UZ - Склад», «1UZ - Оптовая торговля», «Отдел кадров», «Электронная отчетность»\n1UZ дастурларига 22.06.2020 йил санаси ҳолатига оралиқ янгиланиш.\n22.06.2020 Хабарлар, Янгиланишлар тарихи\n«Юк хати хисобварак-фактураси» ҳужжатида воситачига берилган маҳсулотлар учун жадвал қисмини тўлдиришдаги хатолик туғирланди.\n«Соликлар» бўлимида «Фойда солиғини ҳисоблаш» ҳужжати бўйича 2020- йил учун ҳисобот босма шакли билан қайта ишланди;\n«АВ ва НМАни олиб келиш» ҳужжатида жадвал қисмида «Шартнома қиймати» ва «Умумий қиймат ҚҚС билан» устунларини жамлайди. Узок муддатли активларни «Инвентаризация асосида» жойлаштириш вариантида, ҚҚС ставкаси мавжудлиги ҳақидаги дастур сўрови олиб ташланди.\n«Солиқлар» бўлимида «Жисмоний шахслардан олинадиган даромад солиғи ва ЯИТ/ИжС» хужжатида кичик бизнес ва сайёхлик компаниялари учун ижтимоий солиқ учун 1% имтиёзли ставкаси хисобга олинган холда ҳисобот якунланди. «5-Илова» бўлимининг «Жами ҳисобланган мехнатга ҳақ тўлаш тўғрисидаги даромадлар» устунини тўлдиришдаги хатолик тузатилди.\n«Пул маблағлари ҳаракатлари» маълумотномасида «Айланмадан солиқ» ҳисоботини тўғри тўлдириш учун зарур бўлган «Поступление на расчетный счет средств страхового возмещения» ва «Полученные средства гранта и субсидии» тизим элементлари қўшилди.\n«ҚҚС реализацияси» жамғарма реестрида «Юк хати ҳисобварақ фактураси» ҳужжати ўтказилганда, «ҚҚСсиз сумма» устунида сотиш суммаси акциз солигини хисобга олган холда ўтиради.\n«Солиқлар» бўлимига ҳисобот учун босма шакл билан “Айланмадан солиқ” янги ҳужжати қўшилди.\n«Солиқлар» бўлимида “2-шакл” ҳисоботида маълумотлар «Минг сўмда» байроғини ишлатиб, 1000 гa ёки минг сўмга яхлитланмасдан тўпланиши мумкин;\n«Ҳисоблаш тўплами» ҳисоботида «Начислено» устунига ( 01.01.2020 дан бошлаб, ЎзРес Солиқ кодексининг 369-моддаси бўйича ҳисоб-китоблар суммаси камаймайди) ва «Не входит в ФОТ» (ЎзРес Солиқ кодексининг 375, 376, 377-моддаларига тегишли йиғимлар суммаси кўрсатилган мувофиқ суммаларни йиғиш алгоритми тузатилган;\n“Иш ҳақи дафтарчаси” ҳисоботи “Ф.И.Ш” устунига кўра алифбо тартибида тартиблаштирилади;\nФойдаланишда қулай бўлиши учун қуйидагилар амалга оширилди:\n«Жисмоний шахслардан олинадиган даромад солиғи ва ЯИТ/ИжС» ҳужжат шаклидаги варақда буйруқ тугмачалари менюсида “Минимал ижара ҳақи (жисмоний шахслар учун)” маълумот реестрини чиқарадиган “Ставкалар” тугмачаси қўшилган;\nБуйруқ тугмачалари менюсидаги «Аванс ҳисоботи» ҳужжат варағига «Коэффициентлар» тугмачаси қўшилган – u «Коэффициенты расчета командировочных по центрам» маълумот регистрини чақиради;\nБуйруқ тугмачалари менюсидаги «Алиментни ушлаб туриш» ҳужжат варағига «Йиғим» тугмачаси қўшилди – бу «Йиғимлар» маълумотлари реестрини олиб боради;\nБуйруқ тугмачалари менюсидаги «Ҳисоблаш турлари» маълумот дафтарига «Баробар» тугмачаси қўшилган – у «ЭКИҲ/МҲТЭКМ баробари» маълумот регистрини чақиради.


Чақирилган «Тез ёрдам» битта касални текшириб, иккинчисини кўрмай кетди. «Заявка» битта эмиш. Бундай қоида қаерда ёзилган? - 20 Июля 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная / Bosh sahifa » 2020 » Июль » 20 » Чақирилган «Тез ёрдам» битта касални текшириб, иккинчисини кўрмай кетди. «Заявка» битта эмиш. Бундай қоида қаерда ёзилган?


Туркиянинг Ўзбекистон МХХси каби бўлган МИТининг раҳбари 2 марта Фатхулла Гулен билан учрашган экан, у ҳам фатулла-гуленчими? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n06:39 - Туркиянинг Ўзбекистон МХХси каби бўлган МИТининг раҳбари 2 марта Фатхулла Гулен билан учрашган экан, у ҳам фатулла-гуленчими?\nТуркиянинг Миллий Хавфсизлик Хизмати (МХХ) 1965 йилдан бошлаб Миллий Истиҳборот Ташкилоти (МИТ, истиҳборотнинг русчаси – разведка) деб ном олган. Унинг раҳбари расман нима учундир «директор» эмас, «ўринбосар» деб аталади.\n2010 йилдан бери МИТнинг раҳбари бўлган Ҳақан Фидан ҳақида 2016 йил 15-чи июлдан 16-чига ўтар кечаси фатхулла-гуленчилар тарафидан уюштирлаётгани иддао этилаётган давлат тўнтаришига уринишдан кейин турли гап-сўзлар пайдо бўлди. Хабарларда айтилишича, Президент Ражаб Эрдўғон тўнтариш бошланган ҳақида биринчи хабарни Ҳақан Фидандан эмас, бошқа манбалардан ўрганиб, шахсан ўзи Ҳақан Фиданга телефон қилибди, аммо яна 2,5 соат ўтгандан кейингина МИТ тўнтаришчиларга қарши ҳаракатларини бошлабди.\nҲарбийларнинг кўпчилиги тўнтаришга киришганларни қўллаб-қуватламагани, Эрдўғоннинг чақириғи билан одамлар кўчага чиқиб тўнтарувчиларни тўхтатишгандан кейин, нима учундир Туркия Қуролли Кучлари Бош штабининг қўмандони ва МИТ раҳбари лавозимларидан олинмади. Бу ҳам шубҳали бўлди.\nТуркияда мухолифатдаги отатуркчиларнинг Жумҳурият Халқ Партиясининг феълан жарчиси бўлган «Жумҳурият» газетаси кеча хабар қилишича, Фатхулла Гулен шу кунларда Франциядаги France24 телеканалига интервью бериб, Ҳақан Фидан АҚШда ўзи билан 2 марта учрашганини айтибди.\nМана унинг Ҳақан Фидан ҳақидаги сўзлари: «МИТ ўринбосари ҳам мени бу ерда икки марта зиёрат қилди, жиянимнинг уйида икки марта овқатландик. Ҳамма менинг олдимга келади. Менинг ҳамма билан фоторасмларим бор. Мен билан расмга тушганлар менга боғлиқлигини гапириш шошмашорликдир».\nФатхулла Гуленнинг гапларини икки турли тушуниш мумкин. У Ҳақан Фиданни оқлашга ҳаракат қилмоқда, ёки аксинча, Ҳақан Фидан ўзининг одами эканлигида сигнал бериб, унингҳаётини таҳлика остига қўймоқда.\nАввалги хабарларимдан маълумки, ҳозир Туркияда фатхулла-гуленчиликда айбланиб, юздан ортиқ генерал ва адмираллар, минглаб пастроқ унвондаги ҳарбийлар, ўн минглаб мактаб ва университетларнинг ўқитувчилари, полиция ва миллий хавфсизлик ташкилотларнинг ходимлари, давлатнинг оддий ишлардаги одамлар тўхтовсиз ишдан ҳайдалмоқда, уларнинг каттагина қисми устидан жиноий иш қўзғотилиб, улар ҳибсга олинмоқда. Табиий, тергов ишлари олиб борилмоқда, кўплаб судлар ҳам бошланган. Фатхулла Гуленга молиявий ёрдам бериб келган катта ширкатлар давлат тарафидан тортиб олинмоқда. Ҳаммаси бўлиб, 50 мингдан кўпроқ киши устидан жиноий иш очилиб ҳибсга олингани, 140 мингдан кўпроқ одам ишиларидан ҳайдалгани хабарларда айтилмоқда.\nДемак, бир нарса аниқ. Туркияда фатхулла-гуленчиларнинг сони жуда катта. Иш уларни қамаш ва ишдан ҳайдаш билан битмайди. Тахмин қилиш мумкинки, Туркия Қуролли Кучлари Бош штабининг қўмандонининг ҳам, МИТ раҳбарининг ҳам, маълум маънода, Фатхулла Гуленга симпатиялари бўлган, аммо унинг тарафдорлари уюштирган давлат тўнтаришига тўғридан-тўғри аралашишдан ўзларини тортишган. Кўрамиз, Ҳақан Фидан 2 марта Фатхулла Гулен билан учрашгани ҳақидаги иддаога қандай жавоб беради.\nАслида, Ражаб Эрдўғон ҳам қачондан бошлаб ва нима сабабдан Фатхулла Гулен билан алоқалари ёмонлашганига изоҳ бериши керак.\nРасмда: чапда - яқинда соқол қўйган МИТ раҳбари, ўнгда - Бош штаб қўмандони.


Гувоҳларнинг айтишларича, бу икки Америка аскари ноҳарбий машинада шаҳар марказидан ўтиб кетаëтганда қуролли шахслар томонидан ўққа тутилган. Оқибатда уларнинг ҳар иккаласи ўша заҳотиëқ ўлган ва машина бориб деворга қаттиқ урилган. Шундай кейин маҳаллий одамлар аскарлар жасадларини машинадан олиб чиқиб, уларни турли нарсалар билан узоқ вақт калтаклашган. Икки аскарнинг қурол ва бошқа нарсалари талон-тарож қилинган.\nАйтилишича, орадан бир соат ўтгандан кейин Американинг бошқа ҳарбийлари воқеа юз берган жойга етиб боришган. Одатда, Ироқдаги Америка ҳарбийлари бир жойдан бошқасига колоннада боришади. Аммо Мосулда ўлдирилган икки Америка аскарининг нима сабабдан якка шаҳарга чиққани аниқ эмас.\nИроқдаги Америка генерали Марк Киммит якшанба куни Мосулда икки аскар ўлдириб кетилганини тасдиқлади, аммо бу ҳужум ҳақида тўлиқроқ маълумот беришдан бош тортди:\n“Биз ўз сиëсатимизга кўра, аскарларга етган жароҳат ҳақида атрофлича маълумот бермаймиз ва матбуот воситаларига ҳам шундай қилишни тавсия этамиз”, - деди Ироқдаги Америка генерали.\nИроқнинг Мосул шаҳрида асосан курд ва араблар истиқомат қилади. Саддам Ҳусайнни ҳокимиятдан четлаштириш мақсадида олиб борилган урушнинг дастлабки ойларида бу шаҳар америкалик ҳарбийлар учун нисбатан хавфсиз минтақа эди. Аммо сўнги пайтларда бу ерда ҳам Америка ҳарбийлари, шунингдек улар томонидан тайинланган маҳаллий полициячиларга қарши тез-тез ҳужумлар уюштирилмоқда.\nЖорий ой Мосулда иккита вертолëт уриб туширилгани оқибатида 17 Америка ҳарбийси ҳалок бўлган эди. Ўтган шанба куни ҳам шаҳар кўчаларининг бирида мина портлагани оқибатида икки полициячи нобуд бўлди. Ироқ полиция ходими Нажим Абдулла ҳозирда полиция кийимида юриш осон эмаслигини айтади:\n“Хавфсизлик таъминланмаганидан қўрқаяпман. Мен исталган пайтда ракета ҳужуми ëки портлаш қурбони бўлишим мумкин. Иш жойимда ўзимни хавфсиз ҳис қилмайман”, - дейди ироқлик полициячи.\nШунга қарамай, Ироқдаги Америка расмийлари мамлакатда хавфсизлик билан боғлиқ вазият секин-аста яхшиланаëтгани, аҳоли турмуш шароитида ижобий ўзгаришлар бўлаëтганини қайд этмоқдалар. Америка расмийларига кўра, Ироқда ҳаëтни қайта нормаллаштириш кўп жиҳатдан маҳаллий аҳолининг ўзига боғлиқ. Уларнинг айтишларича, ироқликлар ҳужум қилаëтган шахсларни қўлга туширишда мамлакатдаги коалиция кучлари билан кўпроқ ҳамкорлик қилишлари лозим.\nАксарият ироқликлар Саддам Ҳусайн ҳокимиятдан четлаштирилганидан хурсанд бўлсалар-да, бугунги ҳаëтлари собиқ режим давридагидан ҳам баттарлашганидан шикоят қилишмоқда.\nКузатувчиларга кўра, Ироқ уруши тамом бўлганига саккиз ой ўтганига қарамай, мамлакат аҳолисининг катта бир қисмига коммунал хизмат кўрсатилмаяпти. Ҳатто, пойтахт Бағдодда ҳам телефон хизмати қайта тиклангани йўқ. Ироқда ишсизлик ҳам жиддий муаммо бўлиб қолмоқда. Кузатувчилар фикрича, бу каби омиллар Мосулда икки Америка аскари жасадини моматалоқ қилган оддий ироқликларнинг сабр косаси тўлиб-тошганидан бир белги бўлиши мумкин.


PUBG’да узоқ кутилган янгиланиш: Мартаба режими ва бошқалар (+видео) - Terabayt.Uz\nPlayerUnknown's Battlegrounds ўйинининг 7.2-версияси тест босқичидан муваффақиятли ўтиб, геймерларга оммавий тақдим этилди. Ундаги асосий янги имкониятлардан бири – Мартаба режими (Ранговый режим – Ranked Mode) бўлади.\nУнда жангга киришиш учун олдин TPP ва FPP режимларининг ҳар бирида саралаш босқичида ғолиб бўлиш керак. Уларнинг якунларига кўра ўйинчига Мартаба режимида бошланғич мартаба берилади. Ҳар бир жангдаги натижага боғлиқ ҳолда геймерлар очко олади ёки йўқотади; мавсум сўнгида эса уларга совринлар топширилади ва рейтинг бекор қилинади.\nЯнги геймерлар Мартаба режимида иштирок этиш учун олдин бошқа режимларда ўйнаб, ўз маҳоратларини оширишлари, яшаб қолиш малакаларини ўзлаштиришлари керак бўлади.\nМартаба режимидаги ўйинларда 64 геймер иштирок этувчи, PUBG Esports учун тайёрланган SUPER версиясининг созламалари ва буюмлари қўлланади. Унда профессионал вариантдаги хариталар ишлатилади: Эрангель, Мирамар ва Санок. Дастурчилар бу рейтингда қизил ҳудуд ва ботлар бўлмаслигини алоҳида таъкидлашган.\nМартаба режими қоидалари қуйидагича:\n64 нафар иштирокчи, фақат отряд, FPP / TPP.\nТасодифий харита: Эрангель, Мирамар ёки Санок.\nҚизил ҳудуд ва ботлар йўқ.\nЎйиннинг шиддатини ошириш мақсадида яшил ҳудуднинг частота ва тезлиги ўзгартирилган.\nҚуйида эса Мартаба режимидаги ўйинга бағишланган видеони кўрамиз:\nЯнги режимни читерлардан ҳимоялаш мақсадида, дастурчилар унда телефон рақами орқали рўйхатдан ўтишни жорий этишган. Яъни, PlayerUnknown's Battlegrounds ўйинида ва унинг PUBG Mobile мобил версиясида бан қилинганидан сўнг янги аккаунт яратиш энди қийинроқ кечади.


Эҳтимол, сафардан қолганинг яхшиликдир\n15:01 / 18.09.2017 1206 pdf Ўқиш режими + -\nЭҳтимол, сафардан қолганинг яхшиликдир.\nЭҳтимол, уйлана олмаётганингда ҳам баракот бордир.\nЭҳтимол, бир мансабдан четлатилганинг манфаатдир.\nЭҳтимол, фарзанд кўрмаётганинг сен учун хайрлидир.\n«Эҳтимол, ёқтирмаган нарсангиз сиз учун яхшидир. Аллоҳ билади, сиз эса билмассиз!» (Бақара сураси, 216-оят).\n11:31 / 26 апрель 4208\nАллоҳ бир қавмга ёмонликни ирода қилса\n09:00 / 19.09.2017 1175\n1168 05:41 / 15.09.2017\n1570 06:53 / 18.03.2017\nЧинакам дўст ҳар қанча кучли бўлмасин, дўстига озор бермайди\n1259 08:00 / 14.07.2018\nЙўқлигингда сени ҳимоя қиладиган энг яхши ҳимоячинг ndash ахлоқингдир.\n1089 09:05 / 08.09.2017


Савод таълими - План урока\nСабақ жоспары | Документы | Қосымша сабақ жоспары Загрузок: 0 | Просмотров: 651 | Размер: | Автор: гость\nОңт. Қаз. обл .Түркістан қаласы. М.Әуезов атындағы жалпы орта мектебінің бастауыш сынып мұғалімі Байметова Гулжамал\nМавзу: Қизилиштон 31 – 33 машқлар.\nДарснинг мақсади: а) Болаларнинг оғзаки ва езма нутқини устириш,\nчиройли езиш малакаларини ошириш.\nб) Қушларнинг фойдаси хақида тушунча бериш.\nҚизилиштон қуши хақида маълумот бериш.\nМатнни ифодали уқишга ургатиш.\nв) Табиатни севишга ургатиш, қушларга озор\nДарснинг услуби: Савол жавоб.\nДарснинг тури: Уйин дарси.\nДарснинг жихози: Мавзуга оид қизилиштон қушининг расми, буклетлар, рангли расмлар.\nФан аро боғлаш: Дунетаниш, мусиқа, расм, математика.\n1. Синфга кириб болалар билан саломлашиш.\n2. Давоматни текшириш.\n3. Уқув қуролларини куриб чиқиш.\n4. Психологик тайергарлик.\n5. Яхши тилаклар айтиш.\n6. Уйга вазифани сураш.\n7. Синфни гурухга булиш. Қалдирғоч, Қарға ва Қизилиштон гурухи.\nУйга вазифа 29 – машқ. Топишмоқларни езиш ва жавобини топиш. Унли товушларнинг тагига чизиш. 5 -6 уқувчидан уйга вазифа суралади. Уйга вазифага оид саволлар берилади.\n1. Алифбеда хаммаси булиб нечта харф бор?\n2. Унли харфлар нечта?\n3. Ундош харфлар нечта?\n4. Мактаб сузини буғинга булинг?\nУйга вазифа юзасидан «ким топқир» уйини утказилади. Бу уйинда хар гурухдан икки уқувчи қатнашади. Бу уйинда кичкина тупчаларга балл езилади. Болалар тупчани танлашади. Тупчани танлаган болага савол берилади. Баллни куп йиққан гурух ғолиб хисобланади.\nУйга вазифа топишмоқлар мавзусини уқувчилар уқиб беришади.\nКур ва эсингда сақла уйини.\nХар хил рангли расмлар курсатилади. 1 минут давомида. Болалар шу курган расмларини диктант қилиб езишади. Қайси гурух куп ва туғри езишган булса балл билан бахоланади.\nБолалар, доскага қаранг, бу ерда бизга нотаниш булган харфлар бор экан. Шу харфларни олиб ташлаймиз. Қандай суз хосил булди?\nҚизилиштон. Жуда туғри. Бугунги янги мавзунинг номи Қизилиштон экан. Энди сизларга саволим бор.\n1. Қизилиштон бу нима?\n2. У қаерда булади?\n3. Қизилиштон қандай фойда келтиради?\n4. Қизилиштон сузида нечта унли бор?\nШу саволларга қайси гурух уқувчилари куп ва туғри жавоб берса балл билан бахоланади.\nҚизилиштон дарахт танасига қуниб олади. У тумшуғи билан дарахт пустини чуқилайди. Дарахт пустида қуртлар, капалаклар, қунғизлар булади. Қизилиштон уша зарарли хашаротларни ейди. Ерга тушган хашаротларни майда қушлар топиб олади. Қизилиштон – фойдали қуш.\nУқувчиларга расмлар асосида мавзу гапириб берилади.\n32 – машқ. Гапларни кучиринг ва унли харфларнинг тагига чизинг.\nАлмати – гузал шахар.\nБалхаш – катта кул.\nЧимкент – яшил шахар.\nМана шу гаплардаги унли харфларни чизишади.\n33- машқ. Ким тез езади уйини.\nМана шу машқ диктант тарзида утказилади. Яъни машқдаги сузлар уқитувчи томонидан айтилади. Болалар эшитган сузларини езишади. Қайси гурух уқувчилари тез езишса балл билан бахоланади.\nҚизилиштон мавзусини хар гурух уқувчилари уқиб беришади. Уз тушунчаларини оғзаки гапириб беришади.\nУз урнини топ уйини.\nБешта қоғозга мана шу сузлар езилади: ейди, уша хашаротларни Қизилиштон, зарарли.\nХар бир сузни уз урнига топиб қуйиш керак. Шунда янги мавзудаги битта гап келиб чикади.\nДарсда куп балл йиққан гурух ғолиб хисобланади. Дарста яхши қатнашган уқувчилар бахоланади.\nУйга вазифа 31 – машқ.


Рамазондан сўнг… - Hidoyat.uz\nАсосий саҳифа Мақолалар Рамазондан сўнг…\nЧоп этилди Iyun 7, 2019 Рамазондан сўнг…da fikr bildirishni o'chirish\nИззатига бўйинлар таслим бўлган, Унинг нуридан барча зулматлар ёришиб кетган ва шариатидан дунё ва охират обод бўлган Зотга ҳамду санолар бўлсин, бутун оламларга раҳмат қилиб юборилган пайғамбаримиз Муҳаммадга ва унинг аҳли байти ва саҳобаларига салавот ва саломлар бўлсин.\nЭй биродар, билингки, албатта Аллоҳ таоло яхшилик эшикларини йил давомида осон ва енгил ҳолда очиб қўяди. Бахтли инсон бу яхшиликлардан ўз насибасини олишга шошилган инсондир. Шунинг учун Аллоҳдан муваффақият сўраган ҳолда қуйида ўзимга ва биродарларимга Рамазондан кейинги баъзи яхшилик эшикларини эслатиб ўтишни хуш кўрдим:\nАлбатта, Рамазон ойида намозни масжидда адо этишга одатланган мусулмон бу муборак фарз амални давом эттириши лозим. Шунингдек, бу амал яхшиликларнинг энг буюк эшиги эканлигини англаши ва масжидда жамоат билан намоз адо этишлик ҳар-бир эркак, болиғ, оқил ва ўзи ёки ўзгалар ёрдамида масжидга бора оладиган мусулмон учун вожиб эканини англаши керак. Абдуллоҳ ибн Умар розияллоҳу анҳумодан ривоят қилинади: “Албатта, Расулуллоҳ соллаллоҳу алайҳи ва саллам шундай дедилар: “Жамоат намози ёлғиз киши намозидан йигирма етти баробар афзалдир” (Имом Бухорий ривоят қилган). Эй биродар, ёдда тутинг, фарз намозни адо этиш учун масжидга қараб босаётган ҳар бир қадамингиз қиёмат куни сизга ҳасанотлар қилиб ёзилади. Абу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи ва саллам шундай дедилар: «Ким ўз уйида таҳорат қилиб, Аллоҳнинг уйларидан бир уйга Аллоҳнинг фарзларидан бир фарзни адо этиш учун юриб борса, унинг икки қадамидан бири ила хатоси ўчади, бошқаси ила даражаси кўтарилади» (Имом Муслим ривоят қилган).\nНамоз бу – банда ва унинг Роббиси ўртасидаги риштадир. Агар мусулмон таровеҳ намози ва Рамазоннинг охирги ўн кунлигидаги ибодатларга одатланган бўлса Рамазондан кейин ҳам кечалари намоз ўқишлик унга осон бўлади. Кечаси банда ўз Роббиси билан ёлғиз қолади. Бундан фойдаланиб унга истиғфор айтади ва Аллоҳдан дунё ва охират ҳожатларини сўрайди. Эй биродар агар кечаси тура олмасангиз уйқудан аввал бир неча ракат намоз ўқинг ва билингки кечаси ибодат қилиш солиҳлар ва Аллоҳга мухлис бўлган зотлар одатидур. Бу ҳақда Аллоҳ таоло Қуръони каримда шундай марҳамат қилади: “Уларнинг ёнбошлари ўрин-жойларидан йироқ бўлур (яъни, тунларни ибодат билан ўтказишиб, оз ухлайдилар). Улар Парвардигорларига қўрқув ва умидворлик билан дуо-илтижо қилурлар ва Биз уларга ризқ қилиб берган нарсалардан инфоқ-эҳсон қилурлар” (Сажда сураси, 16–оят). Ва яна бир оятда: “Албатта тақводор зотлар (у Кунда) Парвардигор ўзларига ато этган нарсаларни (ажр-мукофотларни) қабул қилган ҳолларида жаннатлар ва чашмалар устида (бўлурлар). Зеро, улар бундан илгари (яъни, ҳаёти дунёдалик чоғларида) чиройли амаллар қилгувчи эдилар. Улар кечадан озгина (фурсатгина) кўз юмар эдилар. Ва саҳарларда улар (қилган саҳву хатолари учун Парвардигордан) мағфират сўрар эдилар. (Ваз-Зориёт сураси, 15-19 оятлар). Оиша розияллоҳу анҳодан ривоят қилинади: Албатта Расулуллоҳ соллаллоҳу алайҳи ва саллам оёқлари қаваргунча кечаси қоим бўлардилар. Шунда Оиша розияллоҳу анҳо: “Эй Расулуллоҳ нега ундай қиласиз, ахир Аллоҳ сизнинг олдинги-ю кейинги гуноҳларингизни мағфират қилган-ку” деди. У зот: “Шукр қилувчи банда бўлмишни яхши кўрмайманми”, дердилар. Ёшлари улғайганда ўтириб ўқирдилар, рукуъ қилишни ҳоласалар ўрниларидан туриб рукуъ қилардилар (Имом Бухорий ва Имом Муслим ривоят қилган).\nЯна бир ҳадисда Расулуллоҳ соллаллоҳу алайҳи ва саллам шундай дедилар: “Саломни таратинг, таомни тарқатинг, инсонлар ухлаб ётганда кечаси намоз ўқинг, саломатликла жаннатга кирурсиз” (Термизий ривоят қилган).\nРамазон ойида ифтор вақтида дуо қилишга ўрганган мусулмон Рамазондан кейин ҳам йил давомида дуони канда қилмаслиги керак. Шунингдек ҳар-бир мусулмон банда Аллоҳ таолога холисона яхши-ёмон кунларда қилинган дуоларни қайтармаслигини билиши керак. Бу нарсани Аллоҳ таоло қуйидаги сураларда баён қилди: “(Эй Муҳаммад алайҳиссалом), бандаларим сендан мен ҳақимда сўрасалар, мен (уларга) яқинман. Менга дуо қилган пайтларида дуогўйларнинг дуосини ижобат қиламан. Бас, улар ҳам менинг даъватимга жавоб қилсинлар ва менга иймон келтирсинлар. (Шунда) шояд тўғри йўлни топсалар” (Бақара сураси, 186–оят). “Ёки музтар-ночор одам дуо-илтижо қилган вақтида (дуосини) ижобат қиладиган ва (унинг) мушкулини осон қиладиган ҳамда сизларни ернинг халифа-эгалари қиладиган Зотми?! Аллоҳ билан бирга яна бирон илоҳ борми?! Камдан-кам эслатма-ибрат олурсизлар!” (Намл сураси, 62–оят). “(Эй инсонлар), Парвардигорларингиз: «Менга дуо-илтижо қилинглар! Мен сизларга (қилган дуоларингизни) мустажоб қилурман. Албатта Менга ибодат қилишдан кибр-хаво қилган кимсалар яқинда бўйинларини эгган ҳолларида жаҳаннамга кирурлар», деди.” (Ғофир сураси, 62–оят).\n“Расулуллоҳ соллаллоҳу алайҳи ва саллам “Дуо бу ибодатдур”, дедилар” (Саҳиҳ. Имом Абу Довуд).\n“Расулуллоҳ соллаллоҳу алайҳи ва саллам “Банда Аллоҳга сажда ҳолаида энг яқин бўлади, (шу ҳолатда) дуони кўпайтиринглар”, дедилар. (Имом Муслим ривоят қилган).\n“Албатта Аллоҳнинг Китобини (Қуръонни) тиловат қиладиган, намозни тўкис адо этадиган ва Биз уларга ризқ қилиб берган нарсалардан махфий ва ошкора инфоқ-эҳсон қиладиган зотлар ҳаргиз касод бўлмайдиган олди-сотдидан (яъни, улардан яхши амал ва инфоқ-эҳсон, Аллоҳдан ижру-мукофот бўлишидан) умидвордирлар, зеро, (Аллоҳ) уларнинг ажрларини комил қилиб берур ва Ўз фазлу-карамидан уларга яна зиёда (мукофотлар) ҳам берур. Албатта У Мағфиратли ва ўта Шукр қилгувчидир (яъни, озгина яхши амал учун кўп мукофот ато қилгувчидир)” (Фотир сураси, 29-30 оятлар).\n“Расулуллоҳ соллаллоҳу алайҳи ва салламнинг: “Қуръонни ўқинглар, чунки у қиёмат куни эгасига шафоатчи бўлиб келади” деганларини эшитдим” (Имом Муслим ривоят қилган).\n“Расулуллоҳ соллаллоҳу алайҳи ва саллам “Кимда ким Аллоҳ таоло китобидан бир ҳарф ўқиса битта яхшилик ёзилади ва бу яхшилик ўн мислига кўпайтирилади, Алиф, Лом, Мийм бир ҳарф демайман, лекин Алиф бир ҳарф, Лом бир ҳарф, Мийм бир ҳарф” дедилар. (Термизий ривоят қилган).\nТавба, истиғфор ва Аллоҳни зикр қилишлик.\n“Парвардигорингизни ичингизда ёлвориб, қўрқиб, ошкор бўлмаган сўзлар билан (яъни дилдан) эрта-ю кеч ёд қилинг ва ғофил кимсалардан бўлманг!” (Аъроф сураси, 205 оят).\n“Эй мўъминлар, Аллоҳни кўп зикр қилинглар! Ва эрта-ю кеч У Зотни поклаб тасбеҳ айтинглар!” (Аҳзоб сураси, 41-42 оятлар).\n“Улар иймон келтирган ва қалблари Аллоҳни зикр қилиш-эслаш билан ором оладиган зотлардир. Огоҳ бўлингизким, Аллоҳни зикр қилиш билан қалблар ором олур” (Раъд сураси, 28 оят).\nРасулуллоҳ соллаллоҳу алайҳи ва саллам шундай дедилар: “Эй инсонлар, Аллоҳга тавба қилинглар албатта мен ҳар куни юз марта тавба қиламан” (Имом Муслим ривоят қилган).\nНабий соллаллоҳу алайҳи ва саллам айтдилар: “Аллоҳ таоло айтади : Мен бандам ўйлагани кабиман ва у мени эсласа у билан биргаман, агар мени ичида эсласа мен ҳам уни ичимда эслайман, агар мени ўзгалар ичида (ошкора) эсласа уни ҳам улардан яхшилар ичида эслайман, Менга бир қарич яқинлашса унга бир аршин яқинлашаман, Менга бир аршин яқинлашса унга бир қулоч яқинлашаман, Менга юриб келадиган бўлса унга югуриб бораман” (Бухорий ва Муслим ривоят қилган).\n“Расулуллоҳ олдиларида эдик. Шунда у зот: “Бирортангиз мингта ҳасанотни олишни хоҳламайсизми?” дедилар. Ўтирганлар орасидан бири “Бирортамиз қандай қилиб мингта ҳасанот оламиз?” деди. Расулуллоҳ дедилар – “Юз марта тасбеҳ айтади шунда унга мингда ҳасанот ёзилади ёки мингта гуноҳи учирилади”.\nАллоҳ таоло ҳукмига ва Расулуллоҳга бўйсуниш.\nРамазон ойида Аллоҳ таолонинг шариатига эргашиб қуёш чиқишидан ботгунига қадар таом шароб ва шаҳватлардан ўзини ман қилишни одат қилган мусулмон бошқа вақт ҳам ўзининг бошқа ишларида Аллоҳнинг амрига эргашишлиги осон бўлади. Бу банданинг дунёю охиратдаги саодати бўлади. Шунингдек ҳар бир банда Аллоҳнинг китоби ва Расулининг суннатига қарши бўлишидан огоҳ бўлиши керак. Бу ҳақда Аллоҳ таоло шундай дейди: “Аллоҳ ва Унинг Пайғамбари бир ишни ҳукм қилган — буюрган вақтида бирон мўъмин ва мўъмина учун (Аллоҳнинг ҳукмини қўйиб) ўзлари хоҳлаган ишларини ихтиёр қилишлари жоиз эмасдир. Ким Аллоҳ ва Унинг Пайғамбарига осий бўлса, бас, у очиқ йўлдан озиш билан йўлдан озибди” (Аҳзоб сураси, 36-оят).\n“Пайғамбар ўзи сизларга ато этган нарсани олинглар, у зот сизларни қайтарган нарсадан қайтинглар ва Аллоҳдан қўрқинглар! Албатта Аллоҳнинг жазоси қаттиқдир” (Ҳашр сураси 7-оят).\n“Расулуллоҳ соллаллоҳу алайҳи ва саллам дедилар: “Умматимнинг барчаси жаннатга кирар, лекин бош тортганларгина кирмас”, дедилар.\n“Эй Аллоҳнинг Расули, ким бош тортади?» дейишди. “Ким менга итоат қилса, жаннатга киради, ким менга осий бўлса, бош тортган бўлади”, дедилар» (Имом Бухорий ривоят қилган).\n“Расулуллоҳ соллаллоҳу алайҳи ва саллам дедилар: “Ким бизнинг бу ишимизда ундан бўлмаган нарсани янгитдан пайдо қилса, у рад қилингандир” дедилар». (Имом Бухорий ва Имом Муслим ривоят қилган).\nАзиз биродарим, билингки, Аллоҳ таолога доимий итоатли бўлишлик ва нафсингизни доимо тарбиялаб боришлик сиздан ҳар доим талаб қилинган амалдир. Мана шу нафс тарбияси учун Аллоҳ таоло ибодатларни йўлга қўйган. Бу ибодатларга қанчалик берилган бўлсангиз нафсингиз тарбияси шунчалик юксалади, қанчалик эътиборсиз бўлсангиз бу тарбиядан узоқ бўласиз. Шунинг учун Аллоҳ таоло учун холис тоат ибодатда бўлганлар энг қалби юмшоқ, солиҳ инсонлар бўлади. Аммо гуноҳлар ва маъсиятлар аҳллари эса қалблари қаттиқ инсонлар бўлишади.\n“Расулуллоҳ соллаллоҳу алайҳи ва саллам айтдилар: “Ким Рамазон рўзасини тутиб, кетидан Шавволдан олти кун рўза тутса, йил бўйи рўза тутгандек бўлади” дедилар» (Имом Муслим ривоят қилган). Имом Нававий раҳимаҳуллоҳ дедилар “Уламолар дедилар: Бу нарса худди бир йил рўза тутганга ўхшатилди, чунки битта яхшилик ўн баробарига кўпайтирилади. Рамазон ўн ой савобига тенг ва олти кун эса икки ойга” (Бу Насаий китобида марфуъ ҳадисда ва Муслимнинг Нававий шарҳида келган).\nИмом Нававий дедилар: “Устозларимиз айтдиларки: энг афзали Ийд Фитр кунидан кейин кетма-кет тутишликдир, агар бўлиб тутса ёки шаввол бошидан охирига кечиктирса унга кетма-кетлик савоби бўлади, чунки у рамазонга шавволни олти кунини улаган бўлади (Имом Муслим ривояти, Имом Нававий шарҳи).\n“Рамазондан сўнг рўзани давом эттиришда жуд кўп фойдалар бор, булардан:\n– Рамазондан сўнг шаввол ойининг олти кунида рўза тутишлик бир йил рўза тутган савобини беради.\n– Шаъбон ва шаввол ойлари рўзалари фарз намозлардан аввал ва кейин ўқиладиган суннат намозлари кабидир, бу билан фарз амалда бўлган нуқсонлар ўрнини тўлдиради. Албатта қиёмат куни фарз амаллар нафл амаллар билан тўлдирилади. Кўпчилик инсонларнинг фарз рўзаларида нуқсонлик бор шунинг учун бу нарсани ўрнини тўлдирувчи амалга муҳтож бўлади.\n– Рамазон рўзасидан сўнг рўза туишни одат қилиш рамазон рўзасини қабул бўлганлиги аломатидандир, чунки Аллоҳ бир бандани амалини қабул қилса у амал кетидан яна бир солиҳ амалга муваффақ қилади.\n– Албатта Рамазон рўзаси ўтган гуноҳларни мағфиратига сабаб бўлади ва Рамазонда рўза тутганлар ўз амаллари учун Ийд Фитр куни савобларини олишади. Ийд фитрдан кейин рўзани давом эттириш бу неъмат учун шукурона бўлади, чунки гуноҳларни мағфират бўлишидан улуғ неъмат йўқ.\n– Албатта банда ўз Роббига қилаётган амаллари Рамазон тугаши билан тўхтаб қолмайди, балки у банда ҳаёт экан бу амаллар ҳам давом этади. Кўп инсонлар Рамазон тугашига хурсанд бўлишади, бу рўзанинг уларга малол келганлиги ва оғирлик қилганидандир. Кимики шундай бўлса у рўзага тезда қайта олмайди. Ийд Фитрдан сўнг рўзага тезда қайта олган инсон рўза тутишда рағбати борлигини ва рўза унга оғирлик қилмагани ва малол келмаганини билдиради” (Ибн Ражабнинг “Латоифул Маъориф” китобидан).\nАлбатта, рўза ҳасанотларнинг энг афзал йўлидир ва унинг жуда кўп фойдалари бордир. Шунинг учун мусулмон банда рамазондан сўнг маълум бир кунларни рўза тутиш учун белгилаб кўйиши керак. Шавволнинг олти куни, ҳафтанинг душанба ва пайшанба кунлари, ҳар ойнинг 13-14-15 кунлари, зул-ҳижжа ойининг 9 – куни, Арафа ва Ашуро кунлари ва Шаъбон ойи шулар жумласидандир.\n“Расулуллоҳ соллаллоҳу алайҳи ва саллам айтдилар: “Аллоҳ таоло Одам боласининг ҳамма амали ўзи учун, фақат рўзаси Мен учундир ва унинг мукофотини Мен – Ўзим берурман”, деди” (Имом Бухорий ва Имом Муслим ривоят қилган).\n«Рўзадор қаерда?» деюрлар. Улар ундан кирурлар. Қачон уларнинг охиргиси кирса, у бекитилур. Ундан бошқа ҳеч ким кирмас», дедилар». (Имом Бухорий ва Имом Муслим ривоят қилган).\nРасулуллоҳ соллаллоҳу алайҳи ва саллам Арафа куни рўза тутиш ҳақида сўраганларида “Албатта у ўтган йилги ва бу йилгига кафорат бўлади”, Ашуро куни рўза тутиш ҳақида сўралганларида: “У ўтган йилгига каффорат бўлади”- дедилар.\n“Аллоҳ йўлида молларини инфоқ-эҳсон қиладиган кишиларнинг мисоли худди ҳар бир бошоғида юзта дони бўлган еттита бошоқни ундириб чиқарган битта донга ўхшайди (қилинган битта яхшилик етти юз баробар бўлиб қайтишига ишорат қилинмоқда). Аллоҳ истаган кишиларига бир неча баробар қилиб беради. Аллоҳ (фазлу карами) кенг, билгувчидир” (Бақара сураси 261-оят).\n“Не бир нарсани инфоқ-эҳсон қилсангизлар, бас, (Аллоҳ) унинг ўрнини тўлдирур. У энг яхши Ризқ бергувчидир” (Сабаъ сураси 39-оят).\n!Расулуллоҳ соллаллоҳу алайҳи ва саллам айтдилар: “Аллоҳ таоло деди: “Эй Одам боласи нафақа қилгин сенга нафақа қиламан” (Имом Бухорий ривоят қилган).\nРасулуллоҳ соллаллоҳу алайҳи ва саллам айтдилар: “Бевалар ва мискинлар ёрдамига шошилган Аллоҳ йўлида жиҳод қилган каби ёки кечаси қоим бўлиб кундузи соим бўлгани кабидир” (Имом Бухорий ривоят қилган).\nРасулуллоҳ соллаллоҳу алайҳи ва саллам айтдилар: “Уч нарсага қасам ичиб айтаман ёдлаб олинглар: “Банданинг моли садақа ила нуқсонга учрамас. Банда бир зулмга учраса-ю, унга сабр қилса, албатта, Аллоҳ унинг иззатини зиёда қилур. Банда тиланчилик эшигини очса, албатта, Аллоҳ унга фақирлик эшигини очар” (Имом Термизий ривоят қилган).\nТўғри сўзлик, тилини ва аъзоларини\nАллоҳ ҳаром қилган ишлардан тийиш\n“Эй мўминлар, Аллоҳдан қўрқингиз ва (иймонларида) ростгўй бўлган зотлар билан бирга бўлингиз!” (Тавба сураси, 119-оят).\n“Расулуллоҳ соллаллоҳу алайҳи ва саллам айтдилар: “Албатта, тўғри сўзлик яхшиликка етаклайди ва албатта яхшилик жаннатга етаклайди. Бир инсон доимо тўғри сўзлайди натижада у содиқлардан бўлади. Ёлғон эса фожирликка етаклайди, фожирлик эса дўзахга етаклайди ва бир киши доимо ёлғон гапирса у Аллоҳ олдида ёлғончи деб ёзилади” (Бухорий ва Муслим ривоят қилган).\nАллоҳ таоло айтади: “Эй мўъминлар, кўп гумон(лар)дан четланинглар! Чунки айрим гумон(лар) гуноҳдир! (Ўзгаларнинг айблари ортидан) жосуслик қилиб юрманглар ва айримларингиз айримларни ғийбат қилмасин! Сизлардан бирон киши ўзининг ўлган биродарининг гўштини ейпшни яхши кўрурми?! Ана ёмон кўрдингизми?! (Бас, гуноҳи бундан-да ортиқ бўлган ғийбатни ҳам ёмон кўрингиз)! Аллоҳдан қўрқингиз! Албатта Аллоҳ тавбаларни Қабул қилгувчи, Меҳрибондир” (Ҳужурот сураси, 12-оят)\n!Расулуллоҳ соллаллоҳу алайҳи ва саллам: “Чақимчи жаннатга кирмайди”, деганларини эшитдим. (Имом Муслим ривоят қилган).\nРамазон ойида қариндошлик ришталари боғлиқ бўлиб турган бўлса мусулмон инсон бу ришталарни давом эттириши керак ва билиши керакки Аллоҳ таоло қариндошларга яхшилик қилишга амр қилган ва бу амал ризқнинг кенг бўлишига сабаб бўлади. Аллоҳ таоло бу борада шундай дейди: “Эй инсонлар, сизларни бир жондан (Одамдан) яратган ва ундан жуфтини (Ҳавони) вужудга келтирган ҳамда у икковидан кўп эркак ва аёлларни тарқатган Парвардигорингиздан қўрқингиз. Яна ораларингиздаги савол-жавобларда ўртага номи солинадиган Аллоҳдан қўрқингиз ва қариндош-уруғларингиз (билан ажралиб кетишдан сақланингиз)! Албатта Аллоҳ устингизда кузатувчи бўлган зотдир” (Нисо сураси 1-оят).\n“Расулуллоҳ соллаллоҳу алайҳи ва саллам шундай деганларини эшитдим: “Кимки ризқи кенг бўлишини, ўзгаларга таъсири узоқ бўлишини хоҳласа силаи раҳм қилсин” (Бухорий ва Муслим ривоят қилган).\n“Расулуллоҳ соллаллоҳу алайҳи ва саллам шундай дедилар: “Силаи раҳм аршга муаллақ туради ва дейди кимки мени боғласа Аллоҳ уни боғлайди, кимки мени узса Аллоҳ уни узади” (Бухорий ва Муслим ривоят қилган).\nФақат Рамазончи бўлишдан эҳтиёт бўлинг!\nИнсонларни ибодатдаги аҳволини кузатган инсон уларнинг кўпчилигини Рамазон вақтида ибодатга қаттиқ берилганини ва Рамазон ўтгач ўзларининг оддий ҳаётларида бекорчилик ва ибодатларни вақтида қилмасликларини кўриши мумкин. Гўёки Рамазон ойи Роббиси ўзга ойлар Роббиси эмасдек. Кўпчилик инсонларни масжидда намоз ўқишдан узоқлашганини, садақаларни қизғанишларини, нафл рўзаларни тутмасликларини, чиройли хулқдан узоқлашганини кузатиш мумкин. Бишрил Ҳофийга айтилди: “Бир қавм борки улар Рамазонда ибодатга қаттиқ киришадилар. “Қандай ҳам ёмон қавм экан, Аллоҳнинг фақат Рамазондаги ҳаққини билишар экан. Йил давомида ибодатга қаттиқ киришган инсонгина солиҳ бўлади”, дедилар (Ибн Ражабнинг “Латоифул Маъориф” китоби).\nАллоҳ таоло маълум бир вақтда ибодатга қаттиқ киришиб бошқа вақт ташлаб қўйишдан огоҳлантириб шундай деди: “Ва сизлар бир жамоат бошқа бир жамоатдан (сон ё бойлик жиҳатидан) ортиқроқ бўлгани учун қасамларингизни (ўзларингиз аҳдлашган кишиларга нисбатан) алдов воситаси қилишингиз билан (яъни, бошқа бойроқ ва кучлироқ қавмни топсангиз, аввалги қавм билан қилган аҳд-паймонларингиздан кечиб кетаверишингиз билан) худди ўзи тўқиган нарсасини пишиқ-пухта бўлганидан сўнг парча-парча қилиб бузиб чуватиб ташлаган хотинга ўхшаб қолмангиз. Албатта, Аллоҳ бу (аҳдга вафо қилишга буюриш) билан сизларни имтиҳон қилур ва албатта қиёмат кунида сизларга ихтилоф қилиб ўтган нарсаларингизни баён қилиб берур. (Наҳл сураси, 92-оят).\n“Расулуллоҳ соллаллоҳу алайҳи ва саллам шундай дедилар: “Аллоҳим зиёдадан сўнг нуқсондан ўзингдан паноҳ сўрайман” (Саҳиҳ. Ибн Можа).\nИбн Ал-Асийр деди: бунинг маъноси “ишимиз тўғри бўлгандан сўнг бузилишидан, бир жамоат билан бўлиб туриб улардан ажралиб қолишдан”. Бу сўзнинг асл маъноси салла ўралгандан сўнг ечилиб кетишидир (Ибн Асийрнинг Ан-Ниҳоя китоби).


Айни вақтда республикамизда пахта терими мавсуми қизғин давом этмоқда. Маҳаллаларда тузилган отрядлар, ишсизлар, жамоатчилик асосида жалб қилинганлар ва кўнгиллилар пахтани териб олишда иштирок этмоқда.\nТаъкидлаш жоизки, президент Шавкат Мирзиёев жорий йил 12 август куни видеоселектор йиғилишида барча ҳокимларга бу йил пахта теримига бюджет ташкилотлари ходимлари жалб қилинмаслигини эслатиб ўтган эди.\nKun.uz таҳририятига айнан шу масалада йўлланаётган мурожаатлар шуни кўрсатмоқдаки, жойларда айрим масъуллар Президентнинг ушбу топшириғини унутган.\nТаҳририятга айнан шу мазмундаги мурожаат Сурхондарё вилояти, Денов туманидан келиб тушди.\n«Денов туманида ҳамон бюджет ташкилотлари пахтага жалб қилиниши давом этмоқда. Ўзим ҳам бюджет ташкилотида ишлайман. Пахта теримидамиз. Бунга қачон чек қўйилади? Бу президент олиб бораётган сиёсатга қарши ҳаракат эмасми?», – дейилади мурожаатда.\nУшбу ҳолатни жойида ўрганиш мақсадида Денов туманида бўлдик ва мурожаатда билдирилган эътирозларга ойдинлик киритдик.\nМаълум бўлишича, теримчилар ҳар куни эрталаб туман марказий стадионида йиғилиб, сўнгра автобусларда пахта далаларига олиб кетилар экан.\n30 сентябрь, душанба. Эрта саҳардан стадион ҳудудига йўл олдик. Борганимизда уч-тўрт нафар теримчи энди йиғилган экан. Улар билан суҳбатлашдик. Ўзларини ободонлаштириш бошқармасидан эканлигини билдирган аёллар беш-олти кундан буён пахта теримига чиқаётганлигини маълум қилишди.\nТеримга жалб қилинаётганлар аста-секин тўплангандан сўнг маҳаллалардан келган теримчиларни гапга тутдик. Уларнинг орасида ўз ихтиёри билан келмаганлар ҳам бор эди.\n«Маҳалламиз раиси эшикма-эшик юриб, пахта теримига чиқишимизни айтмоқда. Ҳамма ҳам кўнгилли равишда чиқаётгани йўқ. Шахсан ўзим ҳам. Имконим бўлмаса-да, маҳалла раиси қистови билан далага боряпман. Сабаби, эртага барибир ишимиз тушади шуларга. Бирор маълумотнома керак бўлади ёки болалар пули юзасидан мурожаат қиламиз. Қолаверса, кам таъминланганман, маҳалладан ёрдам бериб турилади. Шу ёрдамдан ажраб қолмаслик учун ҳам чиқяпман», – дейди теримчи аёл.\nТаҳририятга йўлланган мурожаатда бюджет ташкилотлари ходимлари ҳам стадион ҳудудидан олиб кетилаётгани маълум қилинган эди. Аммо уларни стадион ҳудудида учратмадик. Мурожаатчи эса ўзи теримда эканлиги, айнан шу куни тўғри далага бориш ҳақида топшириқ олганини билдирди.\nШундан сўнг, масалага холис баҳо бериш мақсадида далаларга чиқдик.\nЙўлимизда биринчи учраган пахта терилаётган фермер хўжалигида бўлдик. Иш бошқарувчи (исм-фамилиялари таҳририятга маълум) турли бюждет ташкилотлари теримга келаётганини тасдиқлади. Жумладан, бир-икки кун аввал келган туман Маданият ишлари бўлими ва бошқа бюджет ташкилотларини санаб, айни вақтда туман почта ва ветеринария бўлимлари ходимлари далада пахта тераётганини билдирди.\nУшбу ташкилотлардан келиб пахта тераётган ишчи-ходимлар билан суҳбатлашдик.\n«Пахта терими бошлангандан буён даладамиз. Беш-олти кундан буён ҳар куни чиқяпмиз. Ишга чиқаётганимиз йўқ», – дейди Денов ветеринария бўлими ишчи-ходимлари.\nЎз ишчи-ходимларини далада назорат қилиб турган ветеринария бўлими бошлиғи Абдужаббор Ҳалимовдан ҳам ҳолат юзасидан изоҳ сўрадик.\n«Ишхонада ҳам ишчилар бор, иш давом этяпти. Бу ерда ходимларимизнинг бир қисми пахта термоқда», – дейди у.\nШундан сўнг, пахта тераётган Денов телекоммуникация боғланмаси ишчи-ходимларини суҳбатга тортдик.\n«Бугун олтинчи кун. Шанба-якшанба куни барча ишчи-ходимлар тўлиқ олиб чиқилди. Бугун жамоанинг бир қисми далага келди», – дейди Денов телекоммуникация боғланмаси ишчи-ходимлари.\nМурожаатда барча бюджет ташкилотлардан ишчи-ходимлар пахта теримига жалб қилинаётгани маълум қилинган эди. Ўрганиш давомида юқорида санаб ўтилган бюджет ташкилотлари ишчи-ходимлари иш кунида далада пахта тераётганига гувоҳ бўлдик. Бу эса мурожаатдаги эътирозлар ўринли эканини кўрсатмоқда.\nБундан кўриниб турибдики, Денов туманидаги ташкилотлар мутасаддилари президент томонидан бюджет ташкилотлари пахтага жалб қилинмаслиги ҳақидаги қатъий берилган топшириқни унутган.\nБу ҳолат юзасидан Денов тумани ҳокими, пахта терими штаби бошлиғи Бахтиёр Ибатовдан изоҳ олиш учун туман ҳокимлигига борганимизда қизиқ ҳолатга дуч келдик.\nПанжаралар билан ўралган туман ҳокимлиги биносини қўриқлаётган ходимлар бизни келганимизни ҳокимга маълум қилгач, ичкаридагилар нима масалада келганимиз билан қизиқишди. Биз фақат туман ҳокимига саволларимиз борлигини маълум қилдик.\nСўнгра туман ҳокимлигининг мурожаатлар ва шикоятлар бўйича мутахассиси Умид Шомуродов биз билан учрашиб, яна ҳоким билан боғланди ҳамда ҳоким нима масалаларда келганимизни сўраётганини такрорлади.\nҚизиқ, туман ҳокими билан учрашиш учун масалаларни аввал қоровулга, кейин бошқа ходимларга бирма-бир айтиб чиқиш шартми?\nШундан сўнг, Умид Шомуродов туман ҳокими бизни қабул қилмаслигини айтганини маълум қилди ва телефон рақамимизни қолдиришимизни сўради.\nОчиқлик ва ошкоралик сиёсати кетаётган бир даврда панжаралар билан иҳоталанган ҳокимлик биносига кириш насиб этмай ортга қайтишга мажбур бўлдик.\nОшкоралик ва очиқликдан узоқ, оммавий ахборот воситалари учун ёпиқ бўлган давлат органида муаммолар кўпайса кўпаядики, асло камаймайди.\nТаҳририят Денов туманидаги бюджет ташкилотлари ишчи-ходимларини пахтага жалб қилиб, давлат раҳбари топшириғига панжа орасидан қараётган мутасаддиларнинг ҳаракатларини тегишли вазирлик ва идораларлар жиддий ўрганиши лозим деб ҳисоблайди.\nДеновда эҳтиёжмандларга пул тарқатилиб, қайтариб олинди. Тушунмовчилик қаердан келиб чиққан?


Мариуполда Драмтеатр биноси\nБМТнинг Инсон ҳуқуқлари бўйича олий комиссари Мишель Бачелет Россия Украинадаги жанговар ҳаракатларда ҳарбий ва фуқаровий объектларни фарқламасдан зарбалар бераётгани халқаро гуманитар қонунчиликка хилоф бўлиб, “ҳарбий жиноятлар саналиши мумкин”лигини билдирди. Бу ҳақда CNN хабар берди.\nБМТ Инсон ҳуқуқлари кенгашининг 30 март куни Женевада бўлиб ўтган йиғилишида Бачелет ўз идораси Россия тарафидан кассетали ўқ-дорилар қўлланган 24 та ҳолатни ўрганаётганини маълум қилган. Бачелет хонимга кўра, Украинадаги касалхоналар, сув таъминоти объектлари ва маъмурий бинолар ракета ва артиллерия зарбаларига учраган.\n“Фуқаровий объектларнинг ёппасига вайрон этилиши ва тинч аҳоли орасида қурбонлар кўплиги ҳужум нишонларини фарқлаш, пропорционаллик ва эҳтиёткорлик каби тамал принципларга риоя қилинмаганини кўрсатмоқда”, деган БМТ олий комиссари.\nБачелет хоним украин халқи “мудҳиш воқеаларни бошидан кечираётгани”ни айтган. “Ҳарбий ҳаракатлар зудликда тўхтатилиши лозим” деган БМТ мулозимаси ўз нутқида Россияни “Бош ассамблея ҳамда Инсон ҳуқуқлари кенгаши чақириқларига қулоқ солиб, Украина ҳудудидан ўз қўшинларини дарҳол олиб чиқиб кетишга” чақирган.\nБМТ маълумотига кўра, урушда 1000 дан ортиқ тинч аҳоли қурбон бўлган. Бироқ Украина расмийлари бундан анча катта рақамларни эълон қилишмоқда. Хусусан, улар биргина Мариуполда қарийб 5 минг киши нобуд бўлганини билдиришган. Украина шаҳарларида ва Киев вилоятида жуда кўп турар-жой бинолари вайрон қилингани айтилмоқда.\nКремль Россия армияси фақат ҳарбий объектларга зарба бераётганини иддао қилиб келади. Шунингдек, Россия расмийлари Украинани ўз ҳарбий техникаларини турар-жой бинолари яқинига жойлаштираётганликда айблашмоқда.


Сунъий нафас олдириш - Бу нима? - Онлайн Тиббий Энциклопедия MedLife.Uz\nСунъий нафас олдириш – сунъий йўл билан (махсус усуллар ёки аппаратлар ёрдамида) ўпкага ҳаво киритиш ва чиқариш, бошқача қилиб айтганда ўпканинг ҳаво алмаштириш фаолиятини тиклаш. Мустақил нафас олиш тўтаганда ёки бузилганда (нафас йўлларига ёт жисмлар тушганда, ис текканда, ток урганда, киши сувга чўкканда ва бошқа(лар) ҳолларда) қўлланади.\nСунъий нафас олдириш экспиратор усуллар, қўл аппаратлари – респираторлар ҳамда автоматик респирторлар ёрдамида амалга оширилади.\nЭкспиратор усуллар аппаратсиз («оғиздан оғизга», «оғиздан бурунга», «оғиздан оғизга ва бурунга») ҳамда аппаратли усулларга бўлинади; аппаратли усулларда жабрланувчи ҳар хил нафас олиб-чикариш найчалари, ҳаво ўтказгичлар, оғиз-бурун ниқоблари ва бошқа(лар)дан фойдаланади. Сильвестр-Брош усули ҳам қўл билан бажариладиган, яъни аппаратсиз усулга киради. Экспиратор усуллар, шунингдек, қўл аппаратлари – респираторлар жабрланувчи касалхонага ёткизилгунча кўрсатиладиган шошилинч тиббий ёрдамда, кўпинча, стационар шароитида ҳам кенг қўлланади. Улар ҳар хил тузилишдаги иккита бир-бирига тугаш мослама – шланг орқали ёки бевосита бирлаштириган нафас халтаси ёки меши ва нафас никобдан иборат.\nАвтоматик респираторлар жуда кўп сонли ҳар хил ихчам ва стационар, жумладан, нафас билан боғлиқ ҳолатларни компьютер орқали бошқарадиган, нафасга олинадиган ва чиқариладган ҳаво аралашмаларини, жабрланувчи қонининг газ таркибини назорат қилиб турадиган ва бошқа(лар) мосламалардан иборат. Қандайлигидан қатьи назар, ҳамма автоматик респираторлар умумий тузилишга эга. Буларга 1) кислороднинг берилиш тезлигини тартибга солиб турадиган мосламаси бор кислород манбаи (кислородни баллон, марказлаштирилган кислород газли магистраль, кислород концентратори); 2) кислородни атрофдаги ҳаво ва зарур бўлганда махсус газли аралашма билан аралаштириб берадиган аралаштиргич; 3) ҳаво пуфлаш параметрларини бошқариш механизмлари билан мешни ҳаво ёки газли аралашмага тўлдириш мосламаси; 4) нафас никоби, бириктирувчи найча, карбонат ангидрид ва анестетикларни контурнинг тескари қисмидаги ютгичдан иборат «нафас контури» мосламаси киради.\nЎзига хос автоматик респиратор ҳам мавжуд. Ундан инжекцион принципда ҳаво юбришда фойдаланилади; трахеотомик ёки трхеостомик найча орқали трахеяга инжектор киритилади ва у орқали трахеяга 1-3 атм босим остида тўхтовсиз кислород – газли аралашма юборилади. Бунда ҳаво билан чиқаётган аралашма ўпкадан инжектор ёнидан тўхтовсиз чиқиб кетади.\nКлиника амалиётида сунъий нафас олдириш қуйидаги ҳолларда қўлланади: фалокат, ҳалокат, бахтсиз ҳодисалар, оғир шикастланишларда ҳодиса содир бўлган жойда, касалхонага олиб кетилётган вақтда ва касалхона шароитида; аҳволи оғир ва ҳаёти хавф остида турган беморларда жадал муолажа компоненти сифатида. Бундай беморларда мустақил нафас олишнинг энергетик «баҳоси» организм учун жуда юқори бўлади ва мустақил нафас олишни тўхтатиб, аппарат ёрдамида ёрдамчи ёки тўлиқ сунъий нафас олишга ўтиш ўпкада ҳаво алмашиниш фаолиятининг алмаштирилиши ҳисобига организм аҳволини енгиллаштиради. Бу «режа асосидаги сунъий нафас олдириш» дир; «интубацион наркоз» билан катта операциялар ўтказилганда дорилар билан беморни беҳуш килибгина қолмай, интубацион найча орқали мустақил нафас олиш ҳам тўхтатилади. Скелет мушаклари фаолиятини тўхтатиш миоплегия ёки миорелаксация деб аталади, бундай вазиятларда хирургнинг керакли соҳада, масалан, қорин бўшлиғида операция қилишини енгиллаштириш мақсадида нафас олишни тўхтатибгина қолмай, мушаклар ҳам тўлиқ бўшаштирилади. Бинобарин, фақат интубацион умумий наркоз жорий қилинишининг ўзи кўкрак хирургиясининг жадал ривожланишига, яъни кўкрак бўшлиғи аъзоларида бемалол операциялар ўтказишга имкон берди. Бундай операцияларда нафас олишда, асосан, ўпканинг бир бўлаги, операция қилинадиган томондаги бўлаги эса озгина катнашишини таъминлайдиган махсус мосламалар ва усуллар қўлланади; нерв тизимининг баъзи касалликларида, яъни диафрагмал нерв фаолияти тўхтганда ва бемор мустақил нафас ололмаганда бир неча ҳафта, ойлаб ва ҳатто йиллаб сунъий нафас олдириш усулини қўллашга тўғри келади.\nЮқоридаги ҳолларда сунъий нафас олдиришда ўтказиладиган тадбирлар, қўлланадиган усуллар респиратор терапия деб аталади. Бу физиология ва тиббиётнинг эмас, балки энг замонавий техника ва технологиянинг ҳам ютуғи бўлиб, тиббиёт фани ва амалиётида энг илғор усул ҳисобланади.


"Пахтакор" "adidas" билан ҳамкорлик қилишда давом этади\n30 ноябрь, 2019, 12:41 122\n"Шерлар"спорт буюмлари ишлаб чиқарувчи компания билан анчадан бери ҳамкорлик қилиб келади.\n1949 йил ташкил этилган “adidas” компанияси айни пайтда ушбу соҳада жаҳондаги энг етакчи компаниялардан бири бўлиб турибди. Спорт олами модасини белгилаб берувчи “adidas” компанияси билан клуб билан узоқ йиллардан бери ҳамкорликни йўлга қўйиб келади.\n2019 йилги мавсум учун “Пахтакор” жамоаси мураббийлар штаби, футболчилар ва бошқа ходимларга махсус тайёрланган либослар компания томонидан етказиб берилди. Ҳар икки тараф ҳамкорликни келажакда ҳам давом эттиришга қарор қилишган. Бу ҳақда клуб матбуот хизмати хабар бермоқда.\nУшбу мавсумда аллақачон Ўзбекистон чемпионати ва Кубогида муваффақиятга эришиб бўлган “Пахтакор” билан ҳамкорлик ҳам мазкур компания учун қизиқарли саналади. 2020 йилги мавсумда янада яхшироқ бўлишга интилаётган “Пахтакор” Чемпионлар Лигасида ҳам яхши натижалар қайд этиш ва ўз ҳамкори брендини бутун Осиёга кўз-кўз қилишда давом этади


Effect.uz - Арвеладзе Сергеевни майдонга туширгунча қандай сеҳрли сўз ишлатган?\n18 Янв, 2020 11:24\nАрвеладзе Сергеевни майдонга туширгунча қандай сеҳрли сўз ишлатган?\nEffect.uzСпорт7 Май, 2019 08:17\nЭроннинг “Персеполис” клуби билан Тошкентдаги беллашувдан сўнг “Пахтакор” мураббийи Шота Арвеладзе матбуот анжуманида иштирок этди.\n“Кутилганидек жуда қийин ўйин бўлди. "Персеполис" рақибга ўйин бермайди ва жуда яхши прессингни амалга оширади. Шунингдек, қарши ҳужумда хавфли ўйнайди. Биринчи бўлимда ўйин ўзгариб турди. Баъзан биз уларга ўйнаш имкониятини тақдим этган бўлсак, баъзан улар бизга бундай имконият беришди. Лекин иккинчи бўлимда анча яхши ўйнадик. Танаффусдан кейин ўйин тизгинини қўлга олдик ва ҳақли равишда ғалабага эришдик.\nКўплаб вазиятлар яратдик, рақибга нисбатан фаол бўлдик. Иккинчи бўлимда жамоамиз ғалабага кўпроқ лойиқлигини исботлади. Жуда муҳим ва қийин ғалабани тантана қилдик. Бу билан барча ўзбек футболи мухлислари, Рамазон ойининг илк кунидаёқ бизни қўллаб-қувватлаш учун келган ишқибозлар, экран қаршисида бизга омад тилаган мухлислар, клуб ходимлари, раҳбарият ҳамда футболчиларни табриклайман.\nИгорь Сергеев узоқ кутилган голни урди, деган фикрга қўшилмайман. Чунки Сергеев "Локомотив" билан бўлган баҳсда ҳам жамоамиз учун муҳим голни киритганди. Захирадан уни майдонга туширгунча ҳеч қандай сеҳрли сўзларни ишлатганим йўқ. Майдонга тушишидан аввал унга ўзингни вазиятингни кут ва ундан фойдалан деб уқтирдим. Жамоамиз учун навбатдаги муҳим голни урганидан хурсандмиз.\nСидиқовнинг жароҳати кутилмаганда руй берди. Жамоамизда бир-бирини ўрнини тўлдирадиган футболчилар мавжуд. Собит учун бугун ушбу мусобақада дебют бўлди. Ўйинга яхши қўшилди. У ўтган ҳафтада "Пахтакор" сафида чемпионатда дебютини нишонлаганди. Бугун эса Чемпионлар Лигасида майдонга тушди. Шундай ўйинлар орқали Синдаров керакли тажрибани тўплайди”, дейди Арвеладзе.\nЎзбекистон футболида мавсумнинг энг яхшилари тақдирланди\nВадим Абрамов Қирғизистонга қарши асосий таркибни эълон қилди\nАбдусалом Азизов футбол ҳақида: “Ўзгартишларни тўхтатамиз”\nЎзбекистон терма жамоаси Фаластинга жўнаб кетди\nЎзбекистон синовдан муваффақиятли ўтди, кейингиси осон …\nМиржалол Қосимов депутатликка …\n"Шарманда бўлишдан қўрқиб, болани ҳожатхонага ташладим": Сурхондарёлик она боланинг отаси ҳақида нима деди?\nМалайзиянинг янги қироли тахтга чиқди...\n1 Авг, 2019 81 0\nКопа Америка. Уругвай Эквадорни тор-мор қилди.Чили Японияни аяб ўтирмади...\n12 Янв, 2020 245 0\nДоллар курси 9384 сўмга етди...\n20 Авг, 2019 110 0\nЭрнесто ВальвердеБарселонаХавиЎзбекистон МТЖДаврон ФайзиевҚирғизистон


"Чемпион" газетасининг навбатдаги сони муқовасида Ўзбекистон мтж бош мураббийи дорбозга қиёсланди\n20:08 / 21.07.2016\nЧемпион+ газетасининг 2016 йил №27 сони 21 июлдан бошлаб республикадаги газета пештахталарида сотилиши бошланди.\nГазета муқовасида футбол бўйича Ўзбекистон терма жамоаси бош мураббийи Самвел Бабаян дор устидаги дорбоз сифатида тасвирланган. Бу суратда у бир қўлида Ўзбекистон терма жамоасини, иккинчи қўлида "Пахтакор" клубини тутиб турганига ишора қилинади.\nШунингдек, газетада миллий терма жамоа билан ЖЧ-2018 турнири 3-саралаш босқичига тайёргарлик кўраётган мураббий фаолияти спорт журналисти Қаҳрамон Аслановнинг "Дунёдаги энг яхши/ёмон касб" номли мақоласида қаламга олинган.\n32 саҳифали ушбу газета 4000 нусхада нашр қилиб келинмоқда. Сотувдаги нархи - 1500 сўм.


10.07.2020 13:43 0 5108\nШу йилнинг май ойида Самарқанд вилояти прокуратураси эълон қилган хабар анча шов-шув кўтарганди. Унда ушбу вилоятда касалини яшириб, 34 кишига коронавирус юқишига сабабчи бўлган шифокорга нисбатан жиноий иш очилгани хабар қилинганди.\nОрадан кўп ўтмай, Соғлиқни сақлаш вазирлиги Х.Д.га нисбатан жиноят иши қўзғатиш тўғрисидаги қарорни асоссиз, деб ҳисоблаб, вазир Алишер Шодмонов Ўзбекистон Республикаси бош прокурорига шифокорга нисбатан жиноят иши қўзғатиш тўғрисидаги қарорни бекор қилиш масаласини кўриб чиқишни сўраб мурожаат йўллади.\nМурожаат бош прокуратура томонидан ўрганилиб, Самарқандда шифокорга нисбатан очилган жиноят иши бекор қилинди.\nКоронавирусга чалингани айтилган ушбу оқдарёлик шифокор энди ўзининг ушбу вирусга чалингани ҳақида гумонлари борлигини айтмоқда. У коронавирусга чалинганлиги ҳақидаги хабарлар чиқиб кетгач, аҳолининг унга муносабати кескин ўзгаргани ва у руҳан босимга учрагани ҳақида гапириб берди.\n— Эҳтимол шундайдир. Майли, мен бундан норози эмасман. Аммо шифохонада пайтим ҳали аҳволим оғир, ҳароратим бўла туриб, орадан ўн кун ҳам ўтмай, сизда коронавирус манфий чиқди, бўлди, реабилитацияга кузатиласиз, дейишди. Хўш, бу гапни қандай тушунишим керак? Ваҳоланки, ўша пайт аҳволим жуда оғир, нафас олишим қийин эди. Агар ростдан ҳам коронавирусга чалинган бўлсам, касаллик белгилари авж палласида қандай қилиб вирус менда манфий чиқиши мумкин? Буни врач бўлмаган одам ҳам яхши тушунади, деб ўйлайман. Хуллас, орадан кўп ўтмай, реабилитацияда ҳам икки-уч кундан сўнг менга жавоб бериб юборишди. Мен шифокор сифатида аниқ биламанки, пневмонияни бошимдан ўтказдим. Аммо касаллик аломатлари аниқ ошкор бўлиб турган пайти, аҳволим оғир бўлган ҳолатда менга жавоб бериб юборганларига ҳанузгача тушунмаяпман. Қолаверса, ҳозирга қадар коронавирусга чалинганим ҳақидаги маълумотнома қўлимга берилгани йўқ.\nТўғри, ички ишлар идоралари томонидан суриштирув ишлари олиб борилганида қаерларга борганимни айтдим. Аммо бу гапларнинг ҳаммаси ошкор бўлиб кетди. Одамлар ўша пайти вирус авж олган «Тойлоқ, Пайариқ туманига борган экан, ўзи шифокор бўлиб, қоидаларга амал қилмаган экан», каби фикрларни билдиришди. Ваҳоланки, мен бу туманларга борганим йўқ. Ишдан ортиб, қўшимча тадбирларда юришга қандай вақтим бўлсин ахир?\n— Ҳа, юзлаб одамлар карантинга олинди. Майли, бу борадаги баъзи ҳолатларни айтиб ўтирмайман. Аммо акамнинг келинида вирус чиқди, дея юқумли касалликлар шифохонасига олиб бориб, шифохонага боргач, «сизда касаллик йўқ», деб қайтариб юборишяпти. Шу каби сарсонгарчиликлар ҳам бўлди. Шунинг учун ҳам одамларнинг менга муносабатида бўлган эътирозларни тушунаман. Буларни енгиб ўтиш мумкин. Вақт ҳаммасини даволайди.\nshifokor Самарқанд Оқдарё коронавирус\nХориж бугун, 14:43


Чўпон йигит билан бой | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариЧўпон йигит билан бой\nБир бор экан, бир йўқ экан, қадим замонда бир бошпанасиз чўпон бор экан. У жуда қашшоқ ва кимсасиз экан. Лекин чўпон жуда меҳнаткаш экан, доимо одамларнинг оғирини енгил қилиб, қўлидан келган ёрдамини аямас экан. Чўпон тақдир бир кун келиб унга кулиб боқишига умид қилиб юрар экан.\nБир куни чўпон яйловда қўй боқиб юрганида бир нуроний чол келиб, ундан бир бурда нон сўрабди. Йигит ўзининг озгина нонини чол билан баҳам кўрибди. Чол раҳмат айтиб, чўпонга битта най берибди ва:\n— Ўғлим, сен меҳрибон, қўли очиқ йигит экансан. Бу най — сеники. У — сеҳрли. Чалганингда сен ҳамма ташвишу ғамларингни унутасан. Унинг куйи сенга шодлик ва бахтиёрлик олиб келади, — дебди ва кўздан ғойиб бўлибди.\nШу-шу йигитга бу най овунчоқ бўлиб қолибди.\nҚишлоқда донғи кетган бир бой яшар экан. Унинг ҳамма нарсаси етарли экану, лекин соғлиғининг мазаси йўқ экан. Унинг касалига ҳеч ким шифо тополмас экан. Бой кечалари алахсираб ухлолмай чиқар экан.\nБир куни кечаси бой узоқдан най овозини эшитиб, унга маҳлиё бўлиб қолибди. Ўзи ҳам сезмай, аста-секин шу овоз келган томонга қараб кетаверибди. Юриб-юриб бир қоронғи кулбага келиб қолибди, най овози ўша ердан эшитилаётган экан. Кириб қараса, бир йигит най чалиб ўтирган эмиш. Бой йигитга қараб:\n— Эй йигит, сенинг куйинг менга жуда ҳам ёқди, гўё соғайиб кетгандек бўлдим. Мен анчадан бери касал эдим, ҳеч ким дардимга шифо топган эмас эди. Мен бутунлай соғайиб кетишни истайман. Сен мени шунчалик туриб юришимга, ўзимни яхши ҳис қилишимга ёрдам бердинг. Бундан кейин янада соғайиб кетишим учун нима қилишим керак? — деб маслаҳат сўрабди.\n— Эй бой ота, дардингизнинг даъвоси осон. Менинг айтганларимни бажарсангиз, тузалиб кетасиз. Сиз давлатингизни асло камбағал-қашшоқлардан аяманг, етим-есирларнинг бошини силанг. Одамлардан яхшилигингизни ҳеч аяманг. Шунда сиз бутунлай соғайиб кетасиз, — дебди чўпон.\nБой анча хасис экан. Шунинг учун йигитнинг айтган гаплари унга ҳечам ёқмабди. Лекин бутунлай соғайиб кетмаса ёки касал бўлиб ётиб қолса, ҳамма бойлиги қолиб кетишини ўйлаб, яна иккиланиб қолибди. Охири йигитнинг айтганларини қилишга рози бўлибди. Қлшлоқдаги камбағал-қашшоқларни йиғиб катта зиёфат қилиб берибди. Уларга нарсалар ҳам улашибди. Қишлоқдаги барча камбағаллар хурсанд бўлиб, бойга «узоқ умр, соғлиқ, давлати бундан ҳам кўп бўлишини» истаб, ҳаққига дуо қилиб, уй-уйларига тарқалибдилар.\nШу-шу бой дарддан бутунлай халос бўлиб, ҳеч нарса кўрмагандек бўлиб кетибди. Бой йигитнинг ақллилигига қойил қолиб, ўзининг якка-ю ягона соҳибжамол қизини уч кеча-ю уч кундуз тўй қилиб чўпонга берибди.\n← Аввалги Аввалги Арпа\nКейинги → Кейинги: Тил ўрганмоқчи бўлганлар


Зеленский Россия билан урушни тўхтатиш шартини маълум қилди – Bugun.uz\nЖаҳон - 15:08 · 12.05.2022\nЗеленский Россия билан урушни тўхтатиш шартини маълум қилди\nУкраина президенти Владимир Зеленский Россия билан урушни мамлакатнинг бутун ҳудудлари қайтарилгандан кейингина тугатиш мумкинлигини айтди. Бу ҳақда «УНИАН» хабар берди.\n«Биз ўзимизга тегишли бўлган ҳамма нарсани қайтариб олсак, урушни тугатамиз. Агар Украина ҳужумдан олдин NATOда бўлганида эди, бундай уруш бўлмасди. Уруш Украина халқига тегишли нарсалар қайтариганида тугайди. Бу тўғри, очиғини айтаман: бизга ортиқча нарса керак эмас. Юртимизга, еримизга тинчлик қайтишини хоҳлаймиз. Россия ўз навбатида барча ҳуқуқларимизни тортиб олди: еримизга бўлган ҳуқуқ, танлов ҳуқуқи», — деган президент.\nАввалроқ Путин Украинага нима сабабдан уруш бошлаганини тушунтирганди. Шунингдек, Зеленский Украинанинг асосий мақсади нимадан иборатлигини айтган.


Экстремизм ва терроризмнинг жамият барқарорлигига таҳдиди\nДунёда осойишта муҳитни издан чиқаришга қаратилган вайронкор ғояларнинг янгидан янги шакллари пайдо бўлаётгани ҳар дақиқа огоҳ бўлишни талаб қилади.\nЯратилган имкониятлардан унимли фойдаланиш, жамият равнақига хизмат қилиш ўрнига бузғинчиликни касб қилган,ўз ватани, халқига хиёнат қилишдан тоймайдиган кимсалар афсуски орамизда бор. Уларнинг ақидапарастлик, мутаассиблик йўлида диндан ниқоб сифатида фойдаланаётгани, натижада ботил йўлга кириб, залолатга кетаётгани ачинарли ҳол.\nИслом дини тинчлик динидир. Унинг бош ғояси тинч-тотув ҳаёт кечиришдан иборат. Тинчлик инсониятга инъом этилган энг улуғ неъматдир.\nАллоҳ таоло Бақара сурасининг 208-оятида шундай марҳамат қилади: ”Эй иймон келтирганлар! Барчангиз ёппасига тинчлик ишига киришингиз!”.\nПайғамбаримиз соллаллоҳу алайҳи васаллам: “Тинчлик ва хотиржамлик икки улуғ неъматдирки, бундан кўп одамлар бебаҳрадирлар”, деб марҳамат қилганлар.\nШиддат билан ривожланаётган бугунги замонда интернет тармоғи ёвузлик қуролига айланиб қолаётгани ҳақиқат. Унда тарғиб қилинаётган ғаразли маълумотлар, вайронкор ғоялар, ҳаёсизлик каби иллатлар айниқса, ёшлар онгига салбий таъсир кўрсатиши мумкин . Бинобарин, ота-оналар, устоз-мураббийлар бу борада масъулиятли бўлишлари зарур .\nЁт оқимлар таъсиридаги кимсалар ўз қилмишларини дин йўлида кураш, деб хаспўшлашга уринади. Унутмайликки, Ислом дини ҳеч қачон ёвузликка буюрмайди.\nН.Хидиров “Кўк тўнли бобо” жоме масжиди имом хатиби\n47 марта ўқилди\nДругие материалы в этой категории: « Иймон нима?\t"Гувоҳликлари қасамларидан, қасамлари эса гувоҳликларидан ўзиб кетади..." »


Нурулло Остон. Куч бирликда (ҳажвия) | www.ziyouz.uz\nБош саҳифа Ўзбек насри онлайн антологиясиНурулло Остон (1955)Нурулло Остон. Куч бирликда (ҳажвия)\nБир одамнинг ўнта ўғли бор экан. Бир куни у ўғилларини ёнига чорлаб, улардан бирига “синдир” дея битта хипчин тутқазипти. Ўғил синдирипти. Ота унга тўртта хипчин беган экан, ўғил яна қоқ иккига бўлиб ташлапти. Шунда ота ўнта хипчинни жуфтлаб ўғлига: “Қани, буни ҳам синдироласанми?” дея намойишкорона қараб турипти. Ўғил каратест экан, бу хипчинларни ҳам бир силтаб синдирипти. Ота «Э энангди сенларни…» деб ҳафсаласи пир бўлиб чиқиб кетган экан. Ҳолбуки у бор-йўғи «Мана болаларим, куч бирликда, бирлашсаларинг ҳеч ким сенларни синдиролмайди», -демоқчи бўлган экан холос.\nЛекин барибир бирликда гап кўп. Мана, неча йиллар «Бутун дунё пролетарлари, бирлашингиз!» деб юрдик. Пролетарларнинг қорни оч экан, бирлаштирувчи куч заифлашиши билан ҳамма ҳар томонга тарқаб кетди. Бирови хон, бирови султон бўлди, бирови империя тузди, бирови НАТОга аъзо бўлди. Бирови Лениннинг ҳайкалларини йиқитиб ўзиникини ўрнаттириб чиқди. Ҳатто ҳафталарнинг номини қариндош-уруғларига бўлиб берди. Орзуга айб йўқ-да! Ленин орзу қилган «Ҳар бир оқсоч давлатни бошқара билиши керак», -деган замонлар мана энди келди. Фақат одамларни қандай бирлаштиришни билса бас. Буёғини бошқариш осон бўлади.\nГитлер давлатни ана шу принтсип орқали бошқарган. Унинг ўнг қўли фон Геббелс «катта ёлғон сиёсати»ни ҳамманинг онгига сингдирган. Қарабсизки ҳамма ватанпарвар, ўзини амбразурага ташлаган, отасини халқ душмани деб отган… Фон Геббелс шунчалик кучли нотиқ бўлган эканки, халқнинг фидойилигини синаб кўриш мақсадида «Эртага сизларни осамиз», -деганида ҳамма бир овоздан «Хайл Гитлер!» деб юборибди.. Бундан мамнун бўлган рейхсфюрер «Саволлар борми?» деб сўраса, биттаси қўл кўтараётган эмиш. «Ҳа», -деса, «Геббелсжон ака, арқонни ўзимиз билан олиб келайликми ё ўзларингизда топиладими», -дермиш.\nБўрилар шунчалик ёвуз йиртқич бўлишига қарамай доим биргалашиб юришади. Йўл бошловчи урғочи бўри бўлади. Мабодо овчи олдинда кетаётган бўрини отиб қўйса борми, қолган бўрилар уни тилка-пора қилиб ташлайди. Овчи ахмоқ эмас, бўриларни энг орқада кетаётганидан бошлаб битта-битта теради. Бунга уларнинг иши йўқ. «Кетса биттаси кетибди-да,-ўйлайди олдинда йўртиб кетаётган бўри. -Менга тегмаяпти-ку!».\nДунёда қўйлардан юввошроқ уюшиб юрадиган жонивор йўқ. Лекин улар ҳам қўшхонага келтирилганда оёқ тираб туриб олишади. Шунда дарров серкани ишга солишади. Серка қўйларни қатор қилиб кушхонага бошлаб кириб, ўзи нариги томондан чиқиб кетаверади. Қўйлар таппа-таппа оёқларидан осилганида серка яна бошқа гуруҳни бошлаб келаётган бўлади…\nКўпчилик куч бирликда экан, деб уни гуруҳбозликка йўйишади. Шунинг учун ибтидоий одамлардай гуруҳ-гуруҳ бўлиб бир-бирлари билан мансаб талашишади, бир-бирининг устидан ёзади, ҳатто шубҳа туғилмаслиги учун ўзининг ҳам устидан ёзади. Гуруҳлар, фракциялар, партиялар шунчалик кўпайиб кетганки, бирининг гапи иккинчисига тўғри келмайди. Лекин қизиғи шундаки, ҳаммаси охир-оқибат мансаб учун талашишади. «Мансабга эришолсам, халққа хизмат қиламан», -дейди партиянинг лидери овози қалтираб. «Ҳозир хизмат қилсангиз бўлмайдими?» -деб сўраб қолсангиз «Ҳозир вақтим йўқ, сайловларга тайёргарлик кўраяпман», -деб жавоб беради. «Ҳа, 70 йил битта партиянг халққа хизмат қиламан, деб нима каромат кўрсатди-ю, сен нима қилардинг. Ўзи қорнинг нонга тўймай юрган бўлса. Эрта мансабга чиқсанг, яна халқнинг ҳисобидан қорнингни тўйдирасан-да! Оч баччағардан қоч баччағар!» десангиз, сизни сиёсий шапкўрликда айблайди.\n«Гап қорин тўйдиришда эмас, -ўпкалайди у сиздан. -Гап кучларни бирлаштиришда. Мана, Америкада демократлар ва республикачилар партияси бор, бирининг рамзи эшак, иккинчисиники фил. Биз кучларимизни ўша мақомотга етказишимиз керак!» Қайси мақомотга-фил ёки эшак мақомотига етказмоқчими, уни айтмайди.\nЖиноят оламида аксинча. Уюшган гуруҳ бўлдими, тамом, ҳаммаси узоқ муддатли сафарга жўнатилади. Бундай ҳолатда барча жиноятларни биттаси бўйнига олиб ўтираверади. «Ўғрилик қилганам, мошинни олиб қочганам, банкни урганам, поездни портлатганам мен! -деб мардлик қилади. Суд маслаҳатчилари ҳайрон. «Ҳамма жиноят бир пайтда содир бўлган-ку, барчасига қандай қилиб улгурдингиз?» -дейишса, «Ҳаммаси режалаштирилган, банкни уриб, кўчада мошина турган экан, ҳайдаб қочдим, йўлимдан поезд чиқиб қолди, портлатиб юбордим», -дейди ишонарли қилиб, «Мен одиноковий волкман, биров билан ишламайман», -дейди. Кейин ҳукмни олиб узоқ сафарда маза қилиб яшайди. Шерикларининг умри унинг оиласини, қариндош уруғларини боқиш билан ўтади. Халқимиз уюшган жиноятчиликка қарши бир ёқадан бош чиқариб курашади, томирини қуритмагунича қўймайди. Яхши ниятлар халқни янада бирлаштиради, улар биргалашиб ошга боради, тўй қилади, кўпкари уюштиради, азасида бирга бўлади. Бўладиган халқ ана ш\n← Аввалги Аввалги Нурулло Остон. Озман (ҳажвия)\nКейинги → Кейинги: Нурулло Остон. Қазойи муаллақ (ҳажвия)